# EPUBLIKA HRVATSKA

# ZAGREBAČKA ŽUPANIJA

**GRAD SAMOBOR**

**Gradsko vijeće**

KLASA: 021-05/18-01/7

URBROJ: 238-11-04-01/02-18-2

Samobor, 11.10.2018.

## ZAPISNIK

s 13. sjednice Gradskog vijeća Grada Samobora, održane 11. listopada 2018. godine u prostorijama Gradske vijećnice Grada Samobora, Trg kralja Tomislava 5, Samobor.

**Započeto u 14.15 sati**.

**NAZOČNI VIJEĆNICI:** Franjo Bedeničić, Davor Daničić, Irena Franceković, Maja Gračanin, Ivan Horvat, Vinko Jaklenec, Đurđica Jančikić, Ivan Kaselj, Svebor Labura, Željko Mataušić, Lovro Mihelić, Andrija Noršić, Matilda Mihaela Purić, Zlatko Rešetar, Vladimir Skendrović, Damir Skok, Miran Šoić, Franjo Štefanić, Luka Tomovski, Petra Vlahović **te su naknadno stigli** Željko Bošković, Ivana Šolčić, Irena Kapor

**IZOČNI VIJEĆNICI**: Miljenko Bišćan - opravdao, Damir Gorišek

**PROČELNICA:** Valentina Horvat

**OSTALI:**

* Krešo Beljak, gradonačelnik Grada Samobora
* Sanja Horvat Iveković, zamjenica gradonačelnika Grada Samobora
* Željko Stanec, zamjenik gradonačelnika Grada Samobora
* Željko Radovanić, Zvonko Župančić, Marinko Džepina, Juro Horvat, Mladen Orginc, pročelnici upravnih tijela Grada Samobora
* Igor Rizmanovski, voditelj Referade za opće poslove i poslove Gradskog vijeća u Upravnom odjelu za opće, pravne i tehničke poslove
* Petra Aralica, voditeljica Referade za odnose s javnošću i informatičke poslove u Upravnom odjel za opće, pravne i tehničke poslove
* Josip Petrić, viši referent za informatičke poslove u Upravnom odjelu za opće, pravne i tehničke poslove
* Igor Mališ, viši referent za informatičke poslove u Upravnom odjelu za opće, pravne i tehničke poslove
* Tamara Mekinjić, unutarnja revizorica
* javnost

**Predstavnici sredstava javnog priopćavanja.**

**ZAPISNIČARKA:** Nada Gorišek

**MIRAN ŠOIĆ** – Sve vas lijepo pozdravljam, najprije isprike radi kašnjenja, gužve su u prometu pa dok svi stignu, ali ćemo produžiti te minute s kojima smo kasnije krenuli. Prije nego počnemo s radom molio bih gosp. Rizmanovskog da utvrdi koliko nas to danas ima.

**IGOR RIZMANOVSKI** – Prelazimo na utvrđivanje nazočnosti na sjednici prozivkom vijećnika.

**MIRAN ŠOIĆ** – Konstatira da od 25 vijećnika 20 je nazočno na sjednici, pa možemo donositi pravovaljane odluke i zaključke na 13. sjednici.

Prije utvrđivanja dnevnog reda predlažem da verificiramo Zapisnik sa 12. sjednice Gradskog vijeća Grada Samobora održane 13.09.2018. godine.

Da li netko od vijećnika ima primjedbe na Zapisnik sa 12. sjednice.

 S obzirom da se nitko ne javlja za riječ dajem na glasovanje verifikaciju Zapisnika sa 12. sjednice.

 Nakon provedenog glasovanja Gradsko vijeće Grada Samobora jednoglasno je (20 "za") donijelo sljedeći

**ZAKLJUČAK**

**I.**

Verificira se Zapisnik sa 12. sjednice Gradskog vijeća Grada Samobora održane 13. rujnaa 2018. godine, u tekstu kao što je dan u materijalima za sjednicu.

**II.**

Tekst Zapisnika prilaže se ovom zaključku i njegov je sastavni dio.

**MIRAN ŠOIĆ** - Uz poziv za današnju sjednicu primili ste prijedlog Dnevnog reda, a u skladu s našim Poslovnikom Gradskog vijeća i s obzirom da je došlo u raspravi do određenih primjedaba na točku 14. - Prijedlog odluke o uvjetima i načinu držanja kućnih ljubimaca i načinu postupanja s napuštenim i izgubljenim životinjama i divljim životinjama**,** tako da bi tu točku dnevnog reda skinuli da se mogu sve primjedbe koje su došle i poštom obraditi sljedeći put, da ne idemo naknadno, iako smo se na Međustranačkom vijeću dogovorili da bi ga dali, ali nakon Međustranačkog vijeća došla je još sva sila tih primjedaba i da ne ulazimo u brzinu i raspravu imat ćemo to na sljedećoj sjednici, a umjesto te točke dali bi - Prijedlog zaključka o odobravanju sklapanja ugovora o kupoprodaji nekretnina na području k.o. Rakovica.

Da li ste suglasni s tom izmjenom dnevnog reda točke 14., da ovu skinemo i uvrstimo ovu i tko je za takav predloženi dnevni red?

 Nakon provedenog glasovanja Gradsko vijeće Grada Samobora jednoglasno je (20 "za") usvojilo sljedeći

**DNEVNI RED**

1. Prijedlog odluke o raspodjeli rezultata Grada Samobora za 2017. godinu
2. Prijedlog II. Izmjena i dopuna Proračuna Grada Samobora za 2018. godinu i Projekcije Proračuna Grada Samobora za 2019. i 2020. godinu
3. Prijedlog odluke o izmjenama i dopunama Odluke o izvršavanju Proračuna Grada Samobora za 2018. godinu
4. Prijedlog II. Izmjena i dopuna Programa održavanja komunalne infrastrukture u Gradu Samoboru za 2018. godinu
5. Prijedlog izmjena i dopuna Plana gradnje komunalnih vodnih građevina i Programa gradnje objekata i uređaja komunalne infrastrukture u Gradu Samoboru za 2018. godinu
6. Prijedlog izmjena i dopuna Programa javnih potreba u predškolskom odgoju i obrazovanju Grada Samobora za 2018. godinu
7. Prijedlog izmjena i dopuna Programa javnih potreba u školstvu Grada Samobora za 2018. godinu
8. Prijedlog izmjena i dopuna Programa javnih potreba u kulturi Grada Samobora za 2018. godinu
9. Prijedlog izmjena i dopuna Programa javnih potreba u tehničkoj kulturi Grada Samobora za 2018. godinu
10. Prijedlog izmjena i dopuna Programa javnih potreba u socijalnoj skrbi i zdravstvu Grada Samobora za 2018. godinu
11. Prijedlog izmjena i dopuna Programa mjera za razvoj malog gospodarstva, poljoprivrede i turizma Grada Samobora za 2018. godinu
12. Prijedlog II. izmjena i dopuna Programa gospodarenja i upravljanja gradskom imovinom i usmjeravanja prostornog razvoja Grada Samobora za 2018. godinu
13. Prijedlog izmjena i dopuna Odluke o kriterijima, mjerilima i načinu financiranja decentraliziranih funkcija osnovnog školstva Grada Samobora u 2018. godini
14. Prijedlog zaključka o odobravanju sklapanja ugovora o kupoprodaji nekretnina na području k.o. Rakovica
15. Prijedlog odluke o prijenosu prava vlasništva nad komunalnim vodnim građevinama na području Grada Samobora
16. Prijedlog zaključka o davanju suglasnosti za provedbu ulaganja na području grada Samobora za projekt „Opremanje dječjeg vrtića Grigor Vitez – Galgovo“
17. Prijedlog zaključka o razrješenju i izboru člana Odbora za društvene djelatnosti i brigu za mladež
18. Godišnje izvješće o radu Dječjeg vrtića Grigor Vitez za pedagošku godinu 2017./2018.
19. Godišnje izvješće o radu Dječjeg vrtića Izvor za pedagošku godinu 2017./2018.
20. Ostale informacije.

MIRAN ŠOIĆ - Otvaram sada naš Aktualni sat.

Ima li pitanja u Aktualnom satu?

MAJA GRAČANIN - Uputila bih jedno pitanje, naime, radi se o projektu školske prehrane za naše osnovnoškolce, znamo da je do sada Grad Samobor sufinancirao kroz određeni projekt školsku prehranu. Zanima me, da li planiramo nešto slično, odnosno da li ćemo osloboditi naše sugrađane u tom dijelu?

SANJA HORVAT IVEKOVIĆ - Zahvaljujemo se na upućenom pitanju. S obzirom da je počela nova školska godina, i na našem području, razmatrali smo određene probleme koje su nam iznijeli ravnatelji naših osnovnih škola s područja grada Samobora. Znamo da imamo pet osnovnih škola i situacija sa sufinanciranjem cijene školskog obroka koja je danas ipak nekim obiteljima čija djeca pohađaju osnovne škole i dalje problem, s obzirom da smo imali u protekloj školskoj godini sufinanciranje koje smo ostvarili putem Ministarstva demografije. To je, dakle, bio jedan od brojnih EU projekata na koji smo se prijavili i ostvarili praktički 90% iznos za cijenu školskog obroka, a ove godine se nažalost nismo mogli javiti na takav isti natječaj s obzirom da su nešto izmijenjeni kriteriji. Mi kao Grad nismo se mogli na taj natječaj javiti s obzirom da je promijenjen kriterij indeksa razvijenosti sredine, a znate da smo mi Grad koji je svrstan u visoku kategoriju tog indeksa razvijenosti i onda smo kao takvi bili izuzeti iz tog natječaja te smo morali vidjeti na koji način, da se ipak držimo, takvog jednog oblika socijalne pomoći koju smo osigurali u protekloj školskoj godini za naše obitelji slabijeg imovinskog statusa. Tako da smo, evo, zahvaljujući određenim mjerama i putem Pravilnika o širim javnim potrebama, koje imamo za osnovno školstvo, odlučili i dalje kao Grad nastaviti pomagati obiteljima čija primanja ne prelaze 2.000,00 kn po članu, mogućnost da njihova djeca imaju besplatan školski obrok. U dogovoru s ravnateljima mi smo taj projekt praktički nastavili sa svojim vlastitim snagama, što bismo rekli sa svojim proračunskim sredstvima. Tako da mogu potvrditi da će naše obitelji s područja grada Samobora, čija djeca pohađaju naše osnovne škole u Samoboru, imati na taj način besplatne školske obroke putem tog našeg programa kojeg imamo preko širih potreba u školstvu Grada Samobora.

LUKA TOMOVSKI - Mene zanima jedna stvar, u petom mjesecu bio sam na jednom projektu vezano za gradski program za mlade, a to je bio projekt, mislim, u organizaciji Udruge Pozitiva u suradnji s Gradom Samoborom, i Erasmus je bio uključen gdje je bilo mnogo mladih, najviše naših srednjoškolaca, ali i ostalih, koji su tamo prezentirali svoje probleme, što žele za boljitak grada i što njima treba. To je bilo jedno jako kvalitetno iskustvo. Sada me zanima, u kojoj je fazi donošenje tog gradskog programa za mlade? Ujedno bih odmah iskoristio tu priliku da pohvalim tu Udrugu Pozitivu, to je skupina jednih mladih ljudi, tu naših Samoboraca, koji povlače novac iz europskih sredstava, rade razne razmjene i rade na boljitku života naših mladih.

SANJA HORVAT IVEKOVIĆ - Evo vezano uz postavljeno pitanje, našeg uvaženog vijećnika Luke Tomovskog, koje je zapravo pred nama i koje će biti prezentirano Gradskom vijeću, odnosno bit će uvršteno na dnevni red našeg Gradskog vijeća, dakle donošenje gradskog programa za mlade u gradu Samoboru, a koje radimo u suradnji s Pozitivom. Možemo očekivati da će do kraja godine biti uvršteno na dnevni red naših sjednica Gradskog vijeća. Tamo smo imali priliku čuti sve što naši mladi žele, sve one probleme za koje oni smatraju da bi se trebali poboljšati, odnosno da bi njihovo rješavanje trebalo doći na dnevni red i odlučivanje u našem Gradu. Dosta je tu prijedloga vezano uz sport, kulturu, prijevoz i slično. Isto tako trebamo uputiti zahvalu ravnateljima i ravnateljici srednjih škola što su se uključili i omogućili našim srednjoškolcima da prisustvuju tim radionicama i da odvoje svoje vrijeme, odnosno da ga oduzmu na neki način od nastave i da se priključe i da daju svoj doprinos donošenju tog gradskog programa, jer upravo su oni ti koji nam trebaju reći što ih tišti i na koji način trebamo otkloniti te probleme, da bismo poboljšali njihov položaj, jer naravno uvijek trebamo biti svjesni da se uvijek može još više, još bolje, tako da je to neka maksima koja nas upravo u tom dijelu i vodi i zbog toga smo se odlučili i javiti na Erasmus natječaj. Dakle, još jedan od EU projekata koji se provodi preko Upravnog odjela za društvene djelatnosti i na koji smo se javili, a sva sredstva su osigurana putem EU natječaja, a to je bio iznos od 100.000,00 kn. Dakle, sve se plaća iz tih EU sredstava da bi se donio taj program tako da očekujemo do kraja godine da ćemo imati i pred ovim Gradskim vijećem sav tekst i sadržaj tog gradskog programa, a što bi onda u narednom periodu naravno i odrađivali, a sve u svrhu toga da poboljšamo još više položaj mladih u našem gradu.

LUKA TOMOVSKI - Zahvaljujem na odgovoru, zadovoljan sam odgovorom i izuzetno mi je drago što će biti Samobor grad koji će donijeti svoj program za mlade kojeg su stvarno mladi pisali.

VLADIMIR SKENDROVIĆ - Imam par tehničkih pitanja, vezana su za upite naših građana. Konkretno iz Mjesnog odbora Hrastina je u više navrata zamoljeno da se raspravi pitanje bivše trase pruge, dolje je dosta pogotovo u noćnim satima i navečer jak promet ljudi koji vjerojatno na onom dijelu izbjegavaju policijsku patrolu kada se vraćaju iz grada. Zamoljeno je ako se može tamo staviti neke rampe, znakove ili nešto slično da se ipak spriječi, a i dječje igrališta su u blizini. Dakle, da im pomognemo u tom dijelu, to je jedno pitanje.

Drugo pitanje je, iz Županijskih ljekarni smo zamoljeni da vam uputimo, ako već nisu oni u pisanom obliku, da li postoji mogućnost da se Ljekarni, ovdje na Trgu, ostavi jedno mjesto za dostavu? Oni to obrazlažu potrebom da čak do petnaest - šesnaest puta dnevno imaju radi dostave specifičnih lijekova, pa se zna desiti da auti koji tu stanu zakrče, pa dolazi onda do nekakvih verbalnih sukobljavanja. Navodno je čak netko od vijećnika bio upleten u tu zadnju svađu, ne znam točno o kome se radi. Ti, odlično, svaka čast i za pohvalu.

Treća stvar, ne znam da li to mogu reći kao kritiku, gosp. Rizmanovski u nekoliko upita na pravo na pristup informacijama niste dali odgovore. Imam te e-mail-ove tu od 03.09., ne odgovarate, bila je jedna požurnica, ne vidim razloga da ne šaljete odgovore građanima na pitanja, ne postoji ništa takvo na što ne bi trebalo dati odgovor. Evo, to bi bile te tri stvari na koje imam pravo.

ŽELJKO STANEC - Vrlo rado ću odgovoriti na postavljeno pitanje uvaženog vijećnika gosp. Vladimira Skendrovića. Prvo pitanje, što se tiče Mjesnog odbora Hrastina i trase prometovanja po, možemo reći nekadašnjoj, pruzi za koju sada već postoji određeni projekti, no koji nisu do dana današnjega realizirani i opće se teško nadam da će biti ikada realizirani na temelju takvog zamišljenog projekta koji je ishođen. Ta trasa pruge, naravno, bespravno se koristi za prometovanje osobnih ili možda nekih drugih vozila, znaju je ljudi koristiti za obrađivanje svojih poljoprivrednih zemljišta. Grad Samobor nije vlasnik te trase, vlasnik je ZET, i to pitanje možemo također uputiti njima, što se toga tiče, imam neke određene informacije, ali nadležnost Grada Samobora apsolutno nije.

Što se tiče drugog postavljeno pitanja za parkirno mjesto, odnosno za dostavu za Ljekarnu koja se nalazi na samom Trgu, nismo još dobili nikakav službeni upit, ali imao sam telefonski poziv i apsolutno nema nikakvih prepreka da Grad Samobor ne osigura jedno parkirno mjesto za korištenje potreba što se tiče Ljekarne.

Pravo na pristup informacijama, zakonski rok znate petnaest dana za odgovor, da tražite informaciju na to trebate dobiti odgovor, nisam točno upućen o kojem se pitanju radi i da niste dobili adekvatan odgovor. Ako je pitanje bilo argumentirano, mislim da ste trebali apsolutno dobiti odgovor.

VLADIMIR SKENDROVIĆ - Nisam ja postavio pitanje, nego su mi građani proslijedili da su postavljena pitanja 03.09., konkretno tu od gosp. Roberta Moguta, i on je dva puta ponavljao zašto mu ne odgovarate, da nije dobio odgovor. Dakle, prenosim ono što su građani tražili, mislim da nema razloga da se ne odgovori.

MIRAN ŠOIĆ - Ako se slažete pogledat ćemo, pa ćemo dati odgovor, da provjerimo da li je došlo do propusta ili nije možda stiglo do nas.

Da li se još netko javlja za riječ?

IRENA FRANCEKOVIĆ - Imam uobičajena pitanja, teme koje mi stalno postavljamo, jedna se odnosi prijevoz, a druga tema će biti vezano uz Komunalac. Već smo više puta pokušavali pokrenuti gradske strukture da se preispita stanje s koncesionarima, odnosno sa samim ugovorom o koncesiji prijevoznika. Mislim da svi pratite pritužbe građana preko društvenih mreža, preko emisija koje se vrte preko Radija Samobora i sve ostaloga. Gradski i prigradski prijevoz ne funkcionira, ljudi se žale na nedolazak autobusa, na propuštene linije, na to da po prigradskim naseljima voze ogromni autobusi, a unutra po jedan putnik, danas smo bili svjedoci toga na Trgu dok smo čekali početak rada Gradskog vijeća. Znači moje pitanje je, kada će Grad konačno preispitati koncesionara i ugovor o koncesiji i možda postaviti neke čvršće uvjete i mogućnost utjecaja na kvalitetu prijevoza, a pogotovo i na njegovu cijenu?

Druga stvar, htjela bih se osvrnuti na Komunalac i Odvodnju, znači prije par sjednica smo imali izvješća o godišnjem radu ta dva društva, koja trenutno još uvijek imaju istog direktora. Ustanovili smo da su obadva društva u 2017. godini poslovala s iznimnim gubicima, mislim da je Komunalac imao gubitak od dva milijuna i četiristo tisuća kuna, a Odvodnja milijun i osamsto tisuća kuna. Molila bih da Grad uputi upite prema Komunalcu i Odvodnji da nam prikažu kakvo je sada stanje s 30.06.o.g., da otprilike znamo kako će završiti sljedeća poslovna godina, s obzirom da Grad svake godine povećava temeljni kapital Komunalca s tri milijuna i nešto kuna, a on svake godine posluje s minusom. Bilo bi dobro da se pripremimo za kraj godine da znamo kako će poslovna godina završiti.

Vezano uz Komunalac, s obzirom da Komunalac upravlja sa Sajmištem, a s obzirom da neki prate našu stranicu, vidjeli ste da su se građani žalili na ogromnu količinu smeća koja ostaje, ne na površini samog sajmišta, to Komunalac počisti, već na okolnim dvorištima. jer nikada ne možete predvidjeti kada će puhnuti i kada će se ta količina smeća prebaciti na okolna dvorišta. Da li postoji mogućnost da ti ljudi koji dođu izlagati na to Sajmište dobe nekakve vreće, dobe nekakve upute, nekakvi kodeks ponašanja, i da iza sebe svoje prodajno mjesto ostave čistim, na način da sve smeće skupe u vrećice i da su oni odgovorni za smeće koje nastaje i da ih se na neki način financijski kazni, ako dođe opet do zagađenja okolnih dvorišta?

ŽELJKO STANEC - Ovo mi je posebno drago što se brinete i radi prijevoza u gradu Samoboru i radi rada trgovačkog društva Komunalac. Dat ću vam odgovor na prvo postavljeno pitanje, a to je prijevoz na području grada Samobora. Mi naravno kao potpisnik koncesije imamo s jedne strane obaveze i izvršioca koncesije s druge strane, a to je trgovačko društvo Samoborček i Autoturist imaju svoje obaveze. Neki ugovori, na žalost, su definirani, a to i vi isto s prijašnjeg posla kojeg ste obavljali, isto kada ste potpisivali ugovore s nekim onda znate da se ugovori trebaju i poštovati. Od strane izvršitelja koncesije trgovačkog društva Autoturist i Samoborček ima određenih problema, bili su na sastanku upravo prošlu srijedu, osobno sam ih zvao, na ove pritužbe što ste i sami rekli građana, a većinom se radi o linijama Samobor - Zagreb, jer je došlo do kašnjenja tih linija, odnosno do čak nekih izostanaka određenog voznog reda. Znači neki se vozni red nije niti poštovao, zbog toga sam ih osobno pozvao u Grad Samobor da mi obrazlože razlog zbog čega to dolazi, pa je bio možda čak jedan opravdani razlog, rađena je rekonstrukcija stare Betonske ceste u Svetoj Nedelji. Jedna, osobna moja, sugestija je bila prema koncesionaru ako imate takvih problema na određenim linijama bilo bi pohvalno da prvo obavijestite Grad Samobor, Grad Samobor će preko medija intervenirati da ljudi znaju da može doći na određenim linijama do kašnjenja i onda bi na neki način amortizirali tu posljedicu. Od strane prijevoznika obećano je da sve linije prema Zagrebu da će prometovati utvrđenim voznim redom koji je i sastavni dio potpisane koncesije. No, također u četvrtak, odmah sljedeći dan, ponovno imam informaciju da dva polaska, a govorim o polascima za Ljubljanicu i jedan polazak za Autobusni kolodvor, ponovno nisu te dvije linije prometovale utvrđenim voznim redom. Zvao sam ponovno koncesionara, bio sam onda u Šibeniku na Danu regionalnog razvoja, i zaduženi ljudi u Samoborčeku i Autoturistu nisu mi odgovorili. Nemojte niti u kojem slučaju misliti, evo to sada govorim pred svim vijećnicima Grada Samobora, da Grad Samobor ne poduzima, odnosno da neće poduzeti konkretne mjere kako bi s 01.01.2019. godine imali stvarno bolji prijevoz na području grada Samobora, naravno nastavno i na liniju što se tiče prema Gradu Zagrebu. Neke ideje koje će Grad Samobor poduzeti dok nisu dogovorene neću izlaziti sada u javnost. Naloženo je njima da od 01.11. do 15.11., znači radi se o dva tjedna, učine brojanje putnika na svim linijama na području grada Samobora, kako bi mogli neki novi vozni red prilagoditi potrebama, a govorim o potrebama koje bi trebale stupili na snagu s 01.01.2019. godine. To je što se tiče konkretno prijevoza na području grada Samobora.

Što se tiče trgovačkog društva Komunalac, s 30.06. što ste čuli na Gradskom vijeću ono izvješće za 2018. godinu financijski je to sve anulirano, Komunalac je u plusu dvjesto tisuća kuna, a Odvodnja četiristo tisuća kuna. Zbog čega je financijsko izvješće za 2018. godinu bilo takvo, trgovačko društvo Komunalac je išlo u nabavku spremnika i ta dva milijuna i osamsto tisuća kuna ušlo je u troškove trgovačkog društva Komunalac i to je rezultiralo izvješćem i tim manjkom od milijun i devetsto tisuća kuna. Ne morate biti u nikakvoj brizi što će se dogoditi s trgovačkim društvom Komunalac u 2018. godini, odnosno s izvješćem koje će biti također negdje polovicom šestog mjeseca obrazloženo vama vijećnicima u 2019. godini.

Što se tiče korištenja prostora, odnosno zakupci koji koriste prostor na Sajmištu ovaj prijedlog koji ste rekli da bi trebalo zadužiti s nekim vrećama, kako ne bi nakon obavljenog posla te neke vrećice i ne znam što već ljudi prodaju na otvorenom dijelu Sajmišta, kako se ne bi onečistio na neki način okoliš, mogu vam reći da djelatnici trgovačkog društva Komunalac u roku dva sata sve ono smeće koje je nastalo na Sajmištu uredno počiste.

Vijećnica Irena Franceković priča bez uključenog mikrofona pa se to ne unosi u zapisnik.

ŽELJKO STANEC - Dobro, to je vaš prijedlog, hvala na ovako korisnom prijedlogu. Mi sve korisne prijedloge koji su upućeni od strane gradski vijećnika budemo razmotrili, a ako budu korisni i upotrijebit ćemo ih.

DAVOR DANIČIĆ - Postavio bih jedno pitanje u svezi Dalmatinske ulice u Gradskoj četvrti Južno naselje, to je na upit više građana, pisana je predstavka i upućena prema Gradu, Da li se po tome može što napraviti? Molio bih odgovor u vezi toga.

ŽELJKO STANEC - Znam da ste predali u Grad Samobor jednu inicijativu građana, odnosno naših sugrađana s nekim primjedbama, odnosno nezadovoljstvo na izvršene radove, odnosno na rekonstrukciju Dalmatinske ulice. Ne radi se to o nekim velikim radovima koji iziskuju velika financijska sredstva, jednostavno treba još napraviti jedan dio te odvodnje, poboljšati tu odvodnju s ceste, jer se s ulaska iz Perkovčeve u Dalmatinsku stvara u nekih desetak metara neke lokve. To će vrlo brzo biti riješeno, apsolutno prihvaćamo bilo kakve primjedbe i od strane Grada Samobora, odnosno Upravnog odjela za komunalne djelatnosti to će biti napravljeno.

FRANJO ŠTEFANIĆ - Imao bih jedno kratko pitanje. Interesira me da li se zna što je s izgradnjom vodovoda u Noršić Selu i tim okolnim selima? Ako ne znaju gospoda pročelnici možda nam kolega Skok može nešto o tome reći.

ŽELJKO STANEC - Evo, ja mogu reći neke informacije koje imam, ali imam vrlo malo informacija, stvarno imam vrlo malo informacija. Trebao bi se održati jedan sastanak u petak, pa bih stvarno zamolio gosp. Skoka da izvijesti, jer mora imati više informacija od mene. Samo znam da je zakazan sastanak, a temu sastanka stvarno ne znam, možda bude gosp. Skok isto na tom sastanku, sutra u 9:00 sati, pa da obavijesti gradske vijećnike što će se točno događati.

DAMIR SKOK - Zahvaljujem što me uključujete u ovo pitanje, jer na kraju krajeva i sama inicijativa na potrebu gore građana je izašla iz plemenitih namjera i tako će se nastaviti. Kao što sam rekao i na prošloj sjednici sam projekt, ali i jedna druga problematika oko njega o kojoj vjerujem da ćemo nakon sutrašnjeg sastanka moći izvijestiti javnost. Znači puno veća od onog inicijalnog puta, ono što je znam gosp. Stanec o sastanku sutra, da je u principu snimanje stvarnog stanja i izrada projektne dokumentacije to napravljeno i da je generalno to operativni sastanak da bi se dogovorilo oko primjene i stavljanja u funkciju projekta i onih potreba koje trebaju Vodovod, Odvodnja i Grad Samobor zajednički dogovoriti. Mislim da bi bilo dobro da pričekamo sutrašnji sastanak kako bismo mogli vidjeti o čemu se točno radi.

KREŠO BELJAK - Iskoristio bih priliku zahvaliti gosp. Skoku na njegovom osobnom angažmanu oko ovog pitanja kojeg je gosp. Štefanić postavio. Mi naime u Gradu jako dobro nam je poznato da gradskim vodovodom upravlja Grad Zagreb, odnosno Zagrebački holding. Da su tu bili brojni neriješeni problemi od autobusnog kolodvora, od ZET-ovih garaža, od trase pruge, koja je isto tu spominjana i gdje smo imali problema, od granice u Rakovom Potoku. Dakle, tamo postoji desetak kuća gdje se mi sporimo s Gradom Zagrebom, a to je jedna administrativna stvar koju evo već jedno sedam ili osam godina Grad Zagreb ne želi riješiti. Odvoz smeća, mogu vam isto tako pričati kakvi su tu bili problemi, od zatvaranja Trebeža, od besplatne cijene odvoženja smeća u Grad Zagreb na Jakuševac, pa povlaštene cijene, pa normalne cijena, pa onda odbijanja uopće. Naše samoborsko odlagalište moralo je biti zatvoreno, radi toga jer je nešto niže vodocrpilište kojim se crpi vodom zapadni dio grada Zagreba, a mi smeće danas moramo voziti u Slavoniju. Tako da nam je Grad Zagreb prije dvije godine zabranio, ne da nam više naplaćuje nego nam je zabranio u potpunosti pa moramo voziti dvjesto kilometara smeće daleko.

Pozdravljam u svakom slučaju aranžman gosp. Skoka, što se tiče toga i nadam se samo da je to prva stvar koju će gosp. Bandić riješiti na području Samobora, jer ima, evo, kao što sam rekao još puno, puno neriješenih stvari koje Grad Zagreb ne koštaju ništa, apsolutno ništa, samo je stvar dobre volje. Uvjerene sam da ćemo to riješiti, ja ću se prvi zahvaliti gosp. Skoku na angažmanu u ime svih građana Noršić Sela, koji mene opsjedaju deset godina, ja ne mogu riješiti, evo sada će im gosp. Bandić riješiti, svaka mu čast na tome. To isto nisu politički razlozi gore, jer gore nema glasova, nego su to oni pravi razlozi koji bi trebali biti. Ista stvar se odnosi na granicu u Rakovom Potoku, cijela lijeva strana, kada se ide prema Jastrebarskom, stare Karlovačke jednostavno se na neki način našla u Gradu Zagrebu i ti ljudi nemaju danas pravo na osobnu. Ne mogu dobiti osobnu kartu jer se ne mogu prijaviti u Zagrebu, a i u Samoboru ih ne žele prijaviti. Dakle, to rješavamo, peticije, sastanci, osobno sam bio barem deset puta kod gradonačelnika Grada Zagreba, gosp. Bandića, da samo to riješe, to je administrativni problem, obećamo mi je deset puta da će riješiti i deset puta nije riješio ništa. Tako da sam sada siguran nakon ovog angažmana, nakon projekta koji se radi od Kostanjevca prema Noršić Selu, ovo je mačji kašalj za njega, to će riješiti bez ikakvih problema.

 ZET-ove garaže, da vas podsjetim samo, mi tu moramo plaćati najamninu, to su naši prostori samoborski, to nema nikakve veze sa Zagrebom, niti je ikad imalo. Nekad je postojalo poduzeće, evo gosp. Skendrović se sigurno sjeća, Samobortrans koje je pripojeno ZET-u, ali nije pripojeno poduzeće nego sve nekretnine. Dakle, to je Samobortrans-ovo, a ne zagrebačko, mi danas moramo Gradu Zagrebu plaćati najamninu za te prostore. Pruga koja je građena 1903. godine, ta trasa je isto tako tom prugom jer je Samoborček bio unutar Samobortransa, itd., itd., spala katastarski pod Grad Zagreb. Na toj trasi je poslije Grad Zagreb izmijenio prostorno plansku dokumentaciju, napravljena su cijela naselja (Malešnica, Špansko, Stenjevec) i tamo nema više trase koja je nekad bila, a koja je naša. Dakle, koja je naša, jednostavno su se upisali i to je to.

 Od svega srca zahvaljujem i drago mi je da gosp. Skok, moj prijatelj, kolega, znamo se četrdeset godina, četrdeset godina se poznamo, da je on tu i da će njegov angažman potaknuti našeg dragog prijatelja, susjeda, gradonačelnika Grada Zagreba da ove sitnice, to su za njega doista sitnice, ali za nas jako puno, da riješi što prije.

 Hvala gosp. Skok u svoje osobno ime i u ime svih stanovnika Grada Samobora.

 DAMIR SKOK - Hvala lijepo dragi gradonačelniče, dragi prijatelju, ali drago mi je i siguran sam da nije bilo ironije u tvojem tonu. Naime i ovaj projekt o kojem govorimo za Noršić Selo ili bilo što, ne mogu govoriti niti za odvoz smeća, niti ništa, jer sam vijećnik samo nešto manje od godinu i pol dana. Naravno kada bilo što napravite čovjek može reći da je to zbog skupljanja političkih poena, ja vam iskreno govorim da ako time što sam bliski suradnik gradskih pročelnika, jer radim u ustanovi Grada Zagreba, mogu pomoći pri rješavanju nekih problema da ću to raditi uvijek. Nisam vam htio nikakve stvari govoriti jer bih htio doći s rezultatima, kad govorim o ZET-ovim garažama i kad govorimo o razgraničenju u Rakovom Potoku, ali s kolegicom Šolčić iz Mjesnog odbora sam u kontaktu i vjerujem da ćemo uskoro imati nekih pomaka u tom dijelu. Iskreno govorim da to nije skupljanje političkih poena, napravio bih to bilo kada ili bilo gdje, bilo koga gdje poznam u bilo kojem ministarstvu, siguran sam isto kao i svi u ovom Gradskom vijeću.

 Što se tiče samog vodovoda mislim da na kraju dana i zbog kompleksnosti projekta i svega to neće biti do kraja ove godine, naravno jer je i obim vrijednosti puno veći, ali da će u idućoj godina naši sugrađani gore imati kvalitetan vodovod. Mislim da svi isključivo, kao i po drugim pitanjima po kojima surađujemo i želim surađivati, trebamo staviti glave skupa i tako raditi. Tako da hvala vam lijepa na riječima, a ja ću nastaviti tako.

MIRAN ŠOIĆ - Ima li još pitanja? Ako nema, zahvaljujem se gosp. Skoku i na svima na dosadašnjim raspravama koje su doprinijela da nešto bolje odluke donosimo.

**Predsjednik Gradskog vijeća Grada Samobora konstatira da su stigle dvije vijećnice i vijećnik, gđa Šolčić i Kapor i gosp. Bošković, te su sada nazočna 23 vijećnika.**

**Predsjednik Gradskog vijeća Grada Samobora zaključuje Aktualni sat, te se prelazi na rad po usvojenom Dnevnom redu.**

**AD1.)**

**MIRAN ŠOIĆ** - Prelazimo na prvu točku dnevnog reda - Prijedlog odluke o raspodjeli rezultata Grada Samobora za 2017. godinu.

Molim gosp. Željka Radovanića, pročelnika Upravnog odjela za financije da u ime predlagatelja da uvodno obrazloženje.

 **ŽELJKO RADOVANIĆ** - Daje uvodno obrazloženje po točki dnevnog reda, a koje su vijećnici dobili u materijalima za sjednicu.

**MIRAN ŠOIĆ** - Raspravu po navedenoj točki dnevnog reda provela su sljedeća radna tijela:

* Odbor za društvene djelatnosti i brigu za mladež
* Odbor za hrvatske branitelje iz Domovinskog rata
* Odbor za socijalnu skrb i zdravstvo
* Odbor za komunalne djelatnosti
* Odbor za mjesnu samoupravu
* Odbor za gospodarstvo, poduzetništvo, obrtništvo i ulaganja
* Odbor za poljoprivredu i šumarstvo
* Odbor za turizam i ugostiteljstvo
* Odbor za financije i proračun i
* Odbor za statutarno - pravna pitanja

te su donijeli zaključak o prihvaćanju navedene točke dnevnog reda.

 Otvaram raspravu.

Da li ima pitanja? Ako nema, zaključujem raspravu i dajem na glasovanje Prijedlog odluke o raspodjeli rezultata Grada Samobora za 2017. godinu.

Nakon provedenog glasovanja Gradsko vijeće Grada Samobora većinom glasova (17 "za", 3 "protiv" i 2 "suzdržan") donijelo je sljedeću

**ODLUKU**

o raspodjeli rezultata Grada Samobora za 2017. godinu u tekstu kao što je dan u materijalima za sjednicu.

 Tekst Odluke prilaže se ovom zapisniku i njegov je sastavni dio.

**AD2.)**

**MIRAN ŠOIĆ** - Prelazimo na drugu točku dnevnog reda - Prijedlog II. Izmjena i dopuna Proračuna Grada Samobora za 2018. godinu i Projekcije Proračuna Grada Samobora za 2019. i 2020. godinu.

Molim gosp. Željka Radovanića, pročelnika Upravnog odjela za financije da da uvodno obrazloženje.

 **ŽELJKO RADOVANIĆ** - Daje uvodno obrazloženje po točki dnevnog reda, a koje su vijećnici dobili u materijalima za sjednicu.

**MIRAN ŠOIĆ** - Raspravu po navedenoj točki dnevnog reda provela su sljedeća radna tijela:

* Odbor za društvene djelatnosti i brigu za mladež
* Odbor za hrvatske branitelje iz Domovinskog rata
* Odbor za socijalnu skrb i zdravstvo
* Odbor za komunalne djelatnosti
* Odbor za mjesnu samoupravu
* Odbor za gospodarstvo, poduzetništvo, obrtništvo i ulaganja
* Odbor za poljoprivredu i šumarstvo
* Odbor za turizam i ugostiteljstvo
* Odbor za financije i proračun i
* Odbor za statutarno - pravna pitanja

te su donijeli zaključak o prihvaćanju navedene točke dnevnog reda.

 Otvaram raspravu.

 **VLADIMIR SKENDROVIĆ** - Skrećem pažnju da govorim u ime Kluba vijećnika HDZ-a, radi vremenskog ograničenja. Naime, moram jednu kraću promemoriju najprije da bih mogao povezati izlaganje gosp. pročelnika. Naime, vi se svi sjećate da smo upravo mi iz oporbe prilikom donošenja ovog proračuna apelirali, skretali pažnju na neodrživost tih brojki koje su bile i tada jedan dio dobrih želja i bit ću slobodan reći populističkog iznošenja nečega u excel tablicama, što je imalo za konačni cilj da se jedna krasna slika stavi van. Mi smo tada rekli da je on štetan, asocijalan, da nije kreativan, da nije investicijski proračun i da će prije ili kasnije taj balon od sapunice puknuti. On još nije puknuo sad do kraja, puknut će na kraju godine. Dakle, nisam Baba Vanga, ali sve ovo što smo do sada kroz rebalanse i ostalo iznosili se obistinilo. Dakle, apeliram na ozbiljnost kod svih koji imaju utjecaja na projekciji na donošenju budućih proračuna da budemo ozbiljniji kada donosimo neke stvari, da ne varamo građane grada Samobora, da ne varamo sami sebe, nego da budemo realni i da u okviru onoga što stvarno možemo realizirati i planirati. Na Odboru za financije gdje sam glasao protiv, potvrđujem da je Odbor većinom glasova donio ovaj pozitivan stav, skrenuo sam pažnju na nekoliko stvari koje su apsolutno neprihvatljive, a zbog čega i sam rebalans, a i sve vezane točke, nećemo moći biti čak niti suzdržani, nego ćemo morati biti protiv, da bi na taj način ukazali na nelogičnosti i na jedan loš odnos prema sredstvima koja su nam na raspolaganju, što direktno, što iz decentraliziranih sredstava. Evo recimo upada upravo ovo što je gosp. pročelnik naglasio, kompenzacijske mjere u tri i pol milijuna kuna da su snižene, ali je prihod od poreza na dohodak toliko povećan pa je tu nula. To je točno, ali mi smo to znali i 2016. i 2017., da će povećanjem prihodovne strane od poreza na dohodak padati kompenzacijske mjere. Dakle, mi smo znali da će tu biti nula, to nije ništa novo, nije to sada zločesta država nama nametnula. Ja se ne elaboriram na metodologiju prenošenja iz godine u godinu, ja ću po onoj zdravoj matematici samo dvije stvari komparirati, prihod, rashod. Dakle, planirali smo nerealno, prihodi nam u konačnici padaju i mi sada to pravdamo smanjenjem rashoda. Nije to opravdanje, jer nama su rashodi osim što su zadani u tom dijelu i zapravo naša kreacija, mi ne realiziramo dijelove planova i programa, ne realiziramo ih već treću, četvrtu godinu zaredom. Intenzivno, dramatično nam pada komunalni dio po mjesnim odborima, po selima, po ruralnim sredinama. Na kraju krajeva, pa pad vašeg mjesnog odbora je rezultat upravo nerada, nečinjena i ne realizacije u Rudama, a najave su još tri ili četiri. Dakle, jedno opće nezadovoljstvo je prisutno zbog činjenice da dolazi do pada realizacije planskih veličina, a one su naravno uzrokovane nerealnim planiranjem. Nigdje nisam u projekcijama vidio u 2019. će nam za razvoj Žumberka, a danas je i kolegi predsjedniku pitanje bilo na Tribini gradonačelnika postavljeno, četiristo milijuna kuna iz Kohezijskih fondova na raspolaganju. Ne znam nigdje ne vidim da je to u nekakvim projekcijama stavljeno da bi se možda dio toga moglo iskoristiti. Ono što je najkritičnije i što će prouzrokovati još veće povećanje, mi generiramo gubitak zadnjih tri, četiri godine, a ove godine će on značajno porasti jer je na strani prihoda i dalje ostavljen plan od prodaje nefinancijske imovine i tu je gotovo nemoguće doći do realizacije. To će povećati još nekih šest milijuna kuna i obistinit će se ono što sam na prvom rebalansu skrenu pozornost da smo već tada trebali reagirati, i tada me se poklopilo da maltene mlataram gluposti, pa evo sada te gluposti u konačnici postaju realnost. Zašto to govorim? Zato jer sva ona gradilišta ne vrijede niti pedeset posto planiranih, po trenutnim cijenama naravno, veličina, a najava o prodaji možebitnoj zgrade SAME ne drži nikakvu vodu s obzirom da smo nedavno i danas te prostore dali na korištenje sportskim udrugama. Dakle, na neki načinu ulažemo u razvoj sporta i ne vidim poveznicu da nešto što smo danas dali nekome na korištenje sutra prodamo i prenosimo ili obavezu budućem kupcu ili tjeramo ljude nakon dva tri tjedna ili mjeseca van. Dakle, to je jedna figa koja se provlači, a zapravo nije ničim podastrta. Valja podsjetiti da smo se mi već ove godine odrekli nastavka LED rasvjete, budimo otvoreni nije nikakva nova tehnološka stvar prisutna, jer tehnologija u tom segmentu iz dana u dan napreduje i mi ćemo već sa novom tom tehnologijom opet biti stari jer će za tjedan dana Kinezi izbaciti nešto novo. Dakle, to je samo odvlačenje nečega u jednom smjeru da bi se prikrio onaj elementarni problem, a to je nerealno planiranje. Uz to projekcije 2019. i 2020. su još smanjenje, a nama određeni prihod raste kažu, pa sada ne vidim zbog čega onda smanjujemo projekciju, a otvaraju nam se i pozicije sredstava EU koje bi to morale pokriti. Sada ću vam reći zbog čega je to tako. To je zbog toga jer smo u devet godina proizveli sedamdeset šest milijuna kuna troška na plaće biračkom tijelu, zaposlenima van svih standarda i potreba u trgovačkim društvima Grada i samom Gradu. Ove godine jedanaest novo zaposlenih. Dragi moj kolega to je dva milijuna kuna, ja bih volio da sastavimo povjerenstvo koje će ispitati potrebu rada osam sati dnevno za svakog zaposlenog, koji je opis njegovog radnog mjesta, koji su rezultati njegovog rada. Dakle, ovdje ne ukazujem prstom na zaposlene, oni su se javili na nešto što im je pruženo, ali Grad je loše planirao. Na kraju ispod radara prolazi nešto što ja temeljno podržavam, evo unaprijed ću to reći, dva dana prije dolaska novih automobila, zamjena automobila, u Grad Samobor, naš gradonačelnik je bacao vatru u Saboru na ovu nenarodnu vlast i državu koja je zamijenila leasing automobile, dva dana nakon toga isto to mi tu provodimo. Podržavam da provodimo, rekao sam i na Odboru, dabogda bilo petnaest novih automobila jer to znači da smo bogati Grad i da možemo na taj način funkcionirati, ali moramo biti realni a ne licemjerni.

 **MIRAN ŠOIĆ** - Da li se još netko javlja?

 **IRENA FRANCEKOVIĆ** - Htjela bih se samo nadovezati na diskusiju kolege Skendrovića. Kada se pogleda proračun praktički se vratimo unatrag u vrijeme kada smo diskutirali o usvajanju ovakvog proračuna. Sada kada se radi rebalans vidimo da se u biti spašava vatra koja polako tinja u našem Gradu i bojim se da do kraja našeg mandata će to biti jedan sveopći požar koji će harati gradom Samoborom. Ništa se ne čini na tome da se troškovi smanje, samo se preraspodjeljuju prihodi, fiktivno se povećavaju stavke prihoda na prodaji imovine koje na kraju još ne znamo koliko imamo, jer kad smo tražili da se popiše imovina gradska još uvijek nemamo rezultat tog istog. Po ovome što se vidi ne smanjuje se niti jedan zaposleni, nego se samo povećava, znači prosječna plaća gradskog zaposlenika je negdje oko sedam tisuća neto, što u brutu nosi nekih deset tisuća kuna, pa sada računajte puta dvanaest mjeseci i zavisni troškovi za jednog zaposlenog, struja, voda, telefoni i sve ostalo, zgrade, koliko to ustvari opterećuje naš proračun. Nismo stavili niti jednu veliku razmjernu stvar, navodno je Samobor turističko mjesto, u turizam nismo uložili ništa, imamo manifestaciju koje se zove Fašnik i neke sporedne manifestacije koje se održavaju iz godine u godinu u istom tonu, ali nismo nikakvu infrastrukturu predvidjeli za turizam. Prije mandata našeg sadašnjeg gradonačelnika i ove gradske uprave, čini mi se da je to deset godina, napravljena je jedna šetnica u gradu, od onda se od takvih objekata nije dogodilo ništa novo. Vrijeme je da se neke stvari u gradu ipak naprave da se to stvarno vidi, da li je to neka druga šetnica, da li je to neka biciklistička staza prema Žumberku, da li je to nešto treće, očekujemo da do izrade novog proračuna će nam gradski oci predložiti nekakav takav razvoj, da stvarno onda postanemo pravo turističko mjesto sa sadržajima koje taj turizam traži. Dalje, ono što mi stalno govorimo, a to je da treba utjecati na smanje troškova života naših sugrađana, na žalost, tu se ništa ne događa, nismo to uspjeli napraviti niti sa smanjenjem cijena prijevoza, a u ovom slučaju niti sa smanjenjem cijene plina, makar svi tvrdite grčevito kako je to nemoguće, to nije baš tako točno. Sada se ustvari ispostavlja da krpamo proračun s raspodjelom dobiti iz Energo Metana, po meni je to vrlo licemjerno od Grada da na takav način koristi jedinu uspješnu firmu u Gradu i da isisava njezinu dobiti da bi krpala rupe u proračunu. Po kojoj god stavci da nastavimo dalje, na našem Odboru za gospodarstvo bilo je govora o tome da su potrebe izgradnje dječjih vrtića po nekim prigradskim naseljima, međutim za to navodno nema novaca. S druge strane vidimo da se ulaže u izgradnju društvenim domova, ne kažem da se ljudi ne trebaju družiti i imati mjesta za okupljanje, međutim ako postoji prioritet koji se zove dječji vrtić ili osnovna škola, mislim da je to potrebno ispuniti puno prije nego li graditi društvene domove. U svakom slučaju o svim tim stavkama treba ozbiljno promisliti, jer prihodi nam se iz godine u godine smanjuju, a potrošača za takav proračun ima sve više i to su potrošači koji ne čine nikakvo trajno dobro nego se isključivo svodi na potrošnju dnevno koja nema nikakav ostatak.

 **MIRAN ŠOIĆ** - Tko se dalje javlja? Da li ima potrebe komentara?

 **ŽELJKO RADOVANIĆ** - Drago mi je da se prate dokumenti i sve ono što je izneseno je rasprava, ali možda da samo ipak iskreno i istinski si pogledamo u oči i pojasnimo, kad govorimo o tome jel je proračun razvojni, onda ja ne znam kako drugačije zvati proračun koji ima dva kapitalna projekta i dvije kapitalne investicije koje nose gotovo dvanaest milijuna kuna. Dakle, govorimo o vrtiću i govorimo o kinu, to se godinama provlačilo, a sjećate se koliko je bilo politika i ne znam koga i nitko nije našao u proračunu sredstva da takvo nešto realizira. Kad govorimo o Malom tehnopolisu, to je nešto što je samo pomaknuto rokom sada, ali to je više nego kapitalni projekt u ovom dokumentu. Ono što se nije razumjelo, a to je moje izlaganje kada sam govorio o porezu na dohodak, kada govorimo o porezu na dohodak onda je zapravo kod njega uopće neupitno da nije bilo zakona i zakonske intervencije ili intervencije države, koja upravo još i sada traje, Grad Samobor bi od tog poreza imao možda i desetak milijuna više prihoda nego do sada. Ovo što smo spomenuli, rast samog poreza, smanjene kompenzacijskih mjera je upravo dokaz tome, porez raste uz sva ona ograničenja koja su mu postavljena, prihod od poreza na dohodak raste. Koja su to ograničenja? Sjetimo se od osobnog odbitka koliko je povećan, sjetimo se poreznih razreda kako su se smanjivali i na koji način se pomagalo, hvala Bogu, građanima. Mogli smo i mi kao Grad to pomoći, vrlo rado, sa sredstvima kojima je država pomagala iz našeg džepa. Isto tako i sada smo svjedoci ponovno rasprave kojom se govori da će se ponovno, ali država više na porez na dohodak nema, nula, nema ona više u raspodjeli toga prihoda, ali država još uvijek kaže pomaknut ćemo prag oporezivanja, odnosno veliki dio poreznih obveznika neće ući u porezne škare nego ćemo smanjiti ili povećati, ako hoćete, stopu koja će biti tamo neoporeziva. To je taj dio na koji sam se mislio referirati i o čemu pričam, jer tog prihoda bi bilo puno više nego što je tri godine sada kada je on zapravo stagnira. On stagnira jer ga je zakonodavac zamrznuo. Prihodi od nefinancijske imovine, to je ono o čemu vam ja ovdje nisam puno htio reći, ali vi ste skoro svi svjesni i odgovorni da znate da Grad Samobor ne bi imao niti jednu kunu manjka u svom proračunu da krene prodavati, gotovo mi je pobjeglo, pa kažem, rasprodavati, jer bi netko mogao to tako shvatiti, svoju imovinu. Dakle, točno je da imovina koju Grad nije prodao, a koju je planirao u ovoj godini prodati iznosi više od ovoga manjka koji smo ovdje sada spomenuli. Možda smo ono neka vam bude informacija, što vi ne vidite, a ja kao financ vidim, a to je da je realizacija ponovne nove prodaje negdje oko milijun i šesto kuna koja još nije uplaćena, da to nije bilo zatvaranje očiju, nije to bilo krivo zbrajanje kada mi govorimo o Gmajni, ali mi govorimo o poslovnoj zoni na koju zaboravljate. Mi smo u poslovnoj zoni pretprodajom zemljišta, a tu je zamjenik govorio, negdje oko milijom petsto ili šesto tisuća kuna. U poslovnoj zoni ima zemljišta još za deset milijuna kuna. Dakle, sve je pitanje samo trenutka i tržišta prije svega u ovom dijelu, ali i trenutka kada će taj dio i kada će ta sredstva kao prihod sjesti u proračun. Kada govorimo o projekciji 2019. i 2020., možda u uvodu nisam bio jasan, ovaj dokument se ove tako Proračun ili rebalans proračuna i projekcije, jer nekada do ove godine projekcije su bile zasebne točke dnevnog reda, zasebni dokumenti, mi u ovom rebalansu ne diramo niti jednu projekciju, ni projekciju 2019., niti projekciju 2020. godine, one će sada imati u planiranju određene korekcije ili određena postupanja službi. Evo, ne znam da li bi još nešto oko toga, jedino još da se ispravim jer mi je uvažena novinarka gđa Diana Koler spomenula da kada sam govorio u žaru da je u društvenim djelatnostima promjena od 3,86%, pa da sam umjesto tri milijuna tristo osamdeset šest rekao trideset tri milijuna, ukoliko je to tako zabilježeno ovim putem se ispravljam, jer je stvarno rast za tri milijuna tristo osamdeset šest tisuća kuna. Predlažem da ovaj dokument usvojite u predloženom tekstu.

 **MIRAN ŠOIĆ** - Da li se još netko javlja?

 **ŽELJKO STANEC** - Moram se javiti da malo prokomentiram vijećnika gosp. Skendrovića i gđu Irenu Franceković. Ovo je kristalno jasno da na ovaj način kako vi vidite da se morate kritički osvrnuti na proračun i to je s jedne strane i dobro, da se gradska vlast na neki način niti ne uljulja, niti da ne misli da radi najbolje, evo ja stvarno poštujem vaše mišljenje. No, međutim ipak bi trebali neke stvari reći kad spominjete tih devet, deset godina, ipak bi trebali onda uzeti u obzir da nije istinito da ova gradska vlast nije radila na razvoju grada Samobora. Ako ste spomenuli jednu šetnicu koju je bivši gradonačelnik Grada Samobora napravio u svom mandatu od četiri godine, evo ja, osobno i taj projekt pozdravljam. Naša neka politika ili neka odgovornost je bila više vezana uz te mjesne odbore, naravno i uz sam grad Samobor. Kada bi išli u neki financijski zbroj svih investicija u mjesnim odborima, a gosp. Skendrović vrlo dobro zna, jer je on iz Mjesnog odbora Domaslovec, i zna koliko je Grad Samobor od kompletne izgradnje kanalizacijskog sustava, od kompletne plinifikacije, od rekonstrukcija ceste, izgradnje novih cesta, od izgradnje Društvenog doma, odnosno uređenja Društvenog doma i svih tih sada stvari da ih sada ne nabrajam, sada sam izuzeo jedan mjesni odbor, mogu izuzeti kompletan nizinski dio (Savrščak, Farkaševec, Medsave, Vrbovec, Celine) koliko je to milijuna kuna dolje utučeno i onda kroz nekih tih osam, devet godina dolazimo, sada ću reći skromno, do nekih sto milijuna kuna, uloženo u mjesne odbore. To je stvarno bio jedan veliki pomak i mi smo kompletan, sada govorim izuzev Žumberka, možemo se sada nadovezati na Žumberak, na tom području nije ono napravljeno koliko bi mogli i mještani Žumberka i osobno ja biti zadovoljan. To priznajemo, ima još tu nekih mjesnih odbora (Konščica itd.) da sada ne nabrajam, jer radimo te tribine, radimo sve to, tako da znamo probleme u svim mjesnim odborima i gradskim četvrtima na području grada Samobora. Da su neki mjesni odbori nezadovoljni, nezadovoljni su iz razloga, a danas je bio i pitanje na Tribini gradonačelnika, izuzeli budemo Mjesni odbor Rude, ostavka predsjednika koji je vodio Mjesni odbor Rude, da točno je, gosp. je dao ostavku, ostavka se temelji na njegovoj izjavi da nije zadovoljan s radom Grada spram Mjesnog odbora Rude. Činjenica je također da su u tom Mjesnom odboru četiri člana iz opozicije koja su konstantno iz dana u dan vršili pritisak na tog "našeg", ja poštujem sve vijećnike mjesnih odbora, ali kontinuirano pritisak na gosp. predsjednika Mjesnog odbora. Jednoga dana, a to je bilo pred nekih dva ili tri tjedna prelila se čaša i rekao je ja više neću na taj način voditi Mjesni odbor. Uz to što je najvažnije i najbitnije što taj dotični gospodin, neću sada iznositi javno, nije ostvario svoj jedan osobni cilj. O tome se radi što se tiče Mjesnog odbora i hoću porazgovarati gosp. Skendroviću pogotovo s vama, koji su to još mjesni odbori, ali kontinuirano radite taj pritisak što je vaše pravo, a naše je pak pravo da na neki novi način organiziramo rad mjesnog odbora. Niti jedan mjesni odbor, ako imate u primisli ili zamisli, neće prestati raditi, imamo dovoljno vijećnika, doći će zamjenski vijećnici, s novom nekom energijom, s novom voljom, s novim ambicijama i oni će zamijeniti one ljude koji doslovce, jer prije svega rad predsjednika nije naplativ oni koriste svoje slobodno radno vrijeme za korist javnog dobra i to ja osobno također poštivan, ali doći će neka nova energija i to za mene, apsolutno, nisu nikakvi problemi.

Što se tiče LED rasvjete koju ste spomenuli, istina je imali smo osigurano tri milijuna i osamsto tisuća kuna u Proračunu Grada Samobora s nastavkom izgradnje LED rasvjete. Sada je došla nova tehnologija i stvarno nismo radi toga išli u izmjenu te nove rasvjete, jer hoćemo povezati sve u sustav jednog pametnog grada kako bi se pratilo gospodarenje otpada na području grada Samobora, od količine smeća u pojedinim kantama, zbog toga smo čekali tu novu tehnologiju koja ima mogućnost nadogradnje tog modema kako bi taj sustav sve više i više razvijali.

Što se tiče upravljanja gradskom imovinom nismo bili zadovoljni, četiri godine, od početka od 2009. godine do 2013. godine, što je ključ da Grad Samobor kao vlasnik nekretnina zemljišta treba znati za svu svoju imovinu. Krenuli smo u taj projekt i projekt je u konačnoj fazi realizacije. Znači za svako gradsko zemljište, svaki gradski stan, sve što je u vezi s Gradom znati će se jednim klikom, tko je vlasnik, po kojem ugovoru, sve to se radi na tome. Tako da smo, također, krenuli u jedno ozbiljno sređivanje tih svih potrebnih papira oko gradske imovine. Kada bih spomenuo bivšu vojarnu 2010. godine taj prostor je bio doslovce devastiran, dobili smo jedan devastiran prostor. Mislim da od svih ovih nekih projekata što je napravljeno u vojarni, od preseljenja Policijske postaje koju je financirao Grad Samobor u potpunosti, izgradnja vrtića, preseljenje Javne vatrogasne postrojbe, izgradnja Centra za mlade Bunker, itd., Mali tehnopolis da sada ne nabrajam, to je jedno sada sasvim novo središte. Ako vi osobno mislite, vi i gđa Franceković da to nije ništa, a to je ponovno u zbroju od cca šezdeset ili osamdeset milijuna kuna, ako vi osobno mislite da je to ništa, onda je to vaša osobna stvar i osobna tvrdnja.

Završit ću s ovim leasing-om, ne znam, stvarno nema tu informaciju, ne znam, što je gradonačelnik pričao što se tiče te nabavke vozila. Za tri vozila Passat i dva Pola izašao se leasing i mi smo zamijenili ta tri automobila i još ćemo sljedeće godine planirati zamjenu za tri ova stara automobila koje koristi Komunalno redarstvo. Mislim da je to ušteda jer osobno potpisujem za SX4 Suzuki-a, getriba i popravak, taj auto je star deset godina, i godišnji trošak nas dođe oko dvadesetak tisuća kuna, a sam auto ne vrijedi toliko. Ovo je isključivo iz razloga same uštede. Možda sam nešto propustio, ali sam se mislio koncentrirati na ove detalje koje sam ja vama i obrazložio.

**VLADIMIR SKENDROVIĆ** - Očito se u nekim detaljima opet nismo shvatili, išli smo krivim telefonima, pa ću krenuti od ovog zadnjeg djela. Ponovit ću, ja ću podržati i sljedeću godinu zamjenu automobila, jer mislim da je to dobro, imat ćemo automobile po neznatnom višem mjesečnom trošku, imat ćemo nove automobile, imat ćemo sigurne automobile i ti ljudi koji ih koriste bit će sigurni. Sami ste rekli u derutnom stanju su neka vozila i treba ih zamijeniti. Ja tu uopće ne gledam kao loše, jer znam što to znači, ali ja sam se elaborirao na licemjeran nastup, možemo ga prevrtat sa Sabora, kad bljujete vatru po nečemu što ćete za dva dana isto provesti kod sebe. To je za mene licemjerje i samo sam se na to elaborirao, što se tiče druge stvari niti jednog spomena nisam rekao da se nije radilo, to je posao ove gradske uprave i svih zaposlenika da rade na realizaciji i planiranju planova i da ih ostvaruju. Dakle, sve što je dobro je pohvalno, ne jedanput sam se elaborirao o Bunkeru, o realizaciji određenih stvari koje su donijele pozitivne pomake u našem Gradu i to ću uvijek činiti, ali kada se u negativnom kontekstu elaboriram onda to znači da smatram da je to bilo loše, ne da je sve bilo loše, nego upravo ono o čemu govori. Smatram da je planiranje proračuna jedna stvar koja je kapitalna za sve što će se dešavati u ovom Gradu. Ako kažem da je jedanaest novozaposlenih ove godine trošak od dva milijuna kuna bespotreban, stojim iza toga da je takav. Hajdemo osnovati povjerenstvo od troje ljudi nezavisnih da pročiste i da pročešljaju sva zaposlenja, sva radna mjesta, njihov opis radnog dana, potrebe itd. Garantiram vam da ćete dođi do katastrofalnog podatka, četrdeset i dva zaposlena sa dodanih dvanaest iz ŽUC-a su bili 2009. godine, to je bilo pedeset četiri zaposlenih. Sada recite koliko ih imamo sada, da li se toliko povećao obim, nije. Nisam želio parcelirati stvari, ja sam zahvalan na ulaganjima u mojem mjestu boravka, ona su rezultat visoke razine aktivnosti našeg predsjednika Mjesnog odbora, vašeg člana Kožarca, skidam kapu, izuzeto agilan i čovjek koji stvarno puno sebe daje u sve to skupa. Ja tu ne stavljam neke partikularne interese, tu me izuzmite iz svega, sve je u životu interes, da se razumijemo. Moram vam skrenuti pažnju da ste 2016., stalno me kopaju u oči, rekli onih sto metara u Krmici bude realizirano, ne bude, 2017. bude, ne bude, 2018. nema, razumijete, o tome ja govorim. To se neke stvari ako se obećaju, pa doma djeci ako ste obećali čokoladu morali ste im kupiti, nemojmo sada reći da obećajmo da bi prošlo vrijeme, pa ćemo kontinuirano to ponavljati. Kažem nisam mislio parcelirati stvari ali to su ti detalji na koje se ja osvrćem kad generalno iznosim nezadovoljstvo s nekim stvarima.

Što se tiče samih ulaganja, rečeno je dvanaest milijuna kuna, pa to je pet posto proračuna, zar smo mi stvarno Grad koji s pet posto proračuna ulazi u kapitalnu izgradnju i investicije. Što to govori? To govori da sami previše trošimo, jer ako bi ja od svog prihoda sam pet posto imao kreativno, onda negdje drugdje imam previše izdataka. E sada je stvar detekcije da li mi to želimo prihvatiti da negdje ide previše ili ne. Činjenica je da nam je i iz državne razine ostavljena na upravljanje i na kreaciji ta vojarna, ona je već sada dobrim dijelom realizirana i nadam se da će završetkom projekta Malog tehnolopolisa biti zaokružena kao jedna kvalitetna cjelina i da će čitav grad od toga imati koristi, gospodarstvo, nadam se i nisam dio tog dijela koji bi koristio taj Mali tehnopolis, jer se bavim čisto drugim stvarima, ali vjerujem i nadam se da će to pozitivan odjek donijeti za Grad. To je nešto što je pozitivno, ali mislim da pozitivne stvari ne treba čak niti naglašavati, one su redovni dan, isto kao što svaki od nas mora odraditi na svom radnom mjestu ono što mu je predviđeno i to je normalno. Samo toliko.

**IRENA FRANCEKOVIĆ** - Htjela bih se samo referirati na jednu stvar koju ste gosp. Stanec ovdje izrazili, a to je da ono što mi ovdje govorimo kao izabrani gradski vijećnici je naša osobna stvar. Molim vas da više takve stvari ne iznosite, mi kao gradski vijećnici ovdje smo javno izabrani, ovdje smo zato da upozoravamo, predlažemo i zastupamo interese onih građana koji su nas predložili i izabrali u Gradsko vijeće. U svakom slučaju ovdje nismo osobno, nego smo javno, upravo zato da zastupamo mišljenje građana grada Samobora, pa vas molim da ubuduće ove naše rasprave ne smatrate nekakvim osobnim stavovima.

**MIRAN ŠOIĆ** - Da li se još netko javlja za riječ? Ako se ne javlja zaključujem raspravu i dajem na glasovanje Prijedlog II. Izmjena i dopuna Proračuna Grada Samobora za 2018. godinu i Projekcije Proračuna Grada Samobora za 2019. i 2020. godinu.

Nakon provedenog glasovanja Gradsko vijeće Grada Samobora većinom glasova (16 "za", 3 "protiv" i 1 "suzdržan") donijelo sljedeće

**II. IZMJENA I DOPUNA PRORAČUNA**

Grada Samobora za 2018. godinu i Projekcije Proračuna Grada Samobora za 2019. i 2020. godinu u tekstu kao što je dan u materijalima za sjednicu.

 Tekst II. izmjena i dopuna Proračuna prilaže se ovom zapisniku i njegov je sastavni dio.

**AD3.)**

**MIRAN ŠOIĆ** - Prelazimo na treću točku dnevnog reda - Prijedlog odluke o izmjenama i dopunama Odluke o izvršavanju Proračuna Grada Samobora za 2018. godinu.

Molim gosp. Željka Radovanića da da kratko uvodno obrazloženje.

 **ŽELJKO RADOVANIĆ** - Daje uvodno obrazloženje po točki dnevnog reda, a koje su vijećnici dobili u materijalima za sjednicu.

**MIRAN ŠOIĆ** - Raspravu po navedenoj točki dnevnog reda provela su sljedeća radna tijela:

* Odbor za društvene djelatnosti i brigu za mladež
* Odbor za hrvatske branitelje iz Domovinskog rata
* Odbor za socijalnu skrb i zdravstvo
* Odbor za komunalne djelatnosti
* Odbor za mjesnu samoupravu
* Odbor za gospodarstvo, poduzetništvo, obrtništvo i ulaganja
* Odbor za poljoprivredu i šumarstvo
* Odbor za turizam i ugostiteljstvo
* Odbor za financije i proračun i
* Odbor za statutarno - pravna pitanja

te su donijeli zaključak o prihvaćanju navedene točke dnevnog reda.

Otvaram raspravu.

S obzirom da se nitko ne javlja za riječ zaključujem raspravu i dajem na glasovanje Prijedlog odluke o izmjenama i dopunama Odluke o izvršavanju Proračuna Grada Samobora za 2018. godinu.

Nakon provedenog glasovanja Gradsko vijeće Grada Samobora većinom glasova (14 "za", 3 "protiv" i 1 "suzdržan") donijelo sljedeću

**ODLUKE O IZMJENAMA I DOPUNAMA**

Odluke o izvršavanju Proračuna Grada Samobora za 2018. godinu u tekstu kao što je dan u materijalima za sjednicu.

 Tekst Odluke o izmjenama i dopunama Odluke prilaže se ovom zapisniku i njegov je sastavni dio.

**AD4.)**

**MIRAN ŠOIĆ** - Prelazimo na četvrtu točku dnevnog reda - Prijedlog II. Izmjena i dopuna Programa održavanja komunalne infrastrukture u Gradu Samoboru za 2018. godinu.

Molim pročelnika gosp. Zvonka Župančića da da kratko uvodno obrazloženje.

 **ZVONKO ŽUPANČIĆ** - Daje uvodno obrazloženje po točki dnevnog reda, a koje su vijećnici dobili u materijalima za sjednicu.

**MIRAN ŠOIĆ** - Raspravu po navedenoj točki dnevnog reda provela su sljedeća radna tijela:

* Odbor za komunalne djelatnosti
* Odbor za mjesnu samoupravu
* Odbor za financije i proračun i
* Odbor za statutarno - pravna pitanja

te su donijeli zaključak o prihvaćanju navedene točke dnevnog reda.

Otvaram raspravu.

S obzirom da se nitko ne javlja za riječ zaključujem raspravu i dajem na glasovanje Prijedlog II. izmjena i dopuna Programa održavanja komunalne infrastrukture u Gradu Samoboru za 2018. godinu.

Nakon provedenog glasovanja Gradsko vijeće Grada Samobora većinom glasova (14 "za", 2 "protiv" i 1 "suzdržan") donijelo je sljedeće

**II. IZMJENE I DOPUNE PROGRAMA**

 održavanja komunalne infrastrukture u Gradu Samoboru za 2018. godinu u tekstu kao što je dan u materijalima za sjednicu.

Tekst II. izmjena i dopuna Programa prilaže se ovom zapisniku i njegov je sastavni dio.

**AD5.)**

**MIRAN ŠOIĆ** - Prelazimo na petu točku dnevnog reda - Prijedlog izmjena i dopuna Plana gradnje komunalnih vodnih građevina i Programa gradnje objekata i uređaja komunalne infrastrukture u Gradu Samoboru za 2018. godinu.

Molim pročelnika gosp. Zvonka Župančića da da kratko uvodno obrazloženje.

**ZVONKO ŽUPANČIĆ** - Daje uvodno obrazloženje po točki dnevnog reda, a koje su vijećnici dobili u materijalima za sjednicu.

**MIRAN ŠOIĆ** - Raspravu po navedenoj točki dnevnog reda provela su sljedeća radna tijela:

* Odbor za komunalne djelatnosti
* Odbor za mjesnu samoupravu
* Odbor za financije i proračun i
* Odbor za statutarno - pravna pitanja

te su donijeli zaključak o prihvaćanju navedene točke dnevnog reda.

Otvaram raspravu.

S obzirom da se nitko ne javlja za riječ zaključujem raspravu i dajem na glasovanje Prijedlog izmjena i dopuna Plana gradnje komunalnih vodnih građevina i Programa gradnje objekata i uređaja komunalne infrastrukture u Gradu Samoboru za 2018. godinu.

Nakon provedenog glasovanja Gradsko vijeće Grada Samobora većinom glasova (15 "za" i 3 "protiv") donijelo je sljedeće

**IZMJENE I DOPUNE PLANA**

gradnje komunalnih vodnih građevina i Programa gradnje objekata i uređaja komunalne infrastrukture u Gradu Samoboru za 2018. godinu u tekstu kao što je dan u materijalima za sjednicu.

 Tekst Izmjena i dopuna Plana prilaže se ovom zapisniku i njegov je sastavni dio.

**AD6.)**

**MIRAN ŠOIĆ** - Prelazimo na šestu točku dnevnog reda - Prijedlog izmjena i dopuna Programa javnih potreba u predškolskom odgoju i obrazovanju Grada Samobora za 2018. godinu.

Molim gosp. Juru Horvata da u kratkim crtama da uvodno obrazloženje.

 **JURO HORVAT** - Daje uvodno obrazloženje po točki dnevnog reda, a koje su vijećnici dobili u materijalima za sjednicu.

**MIRAN ŠOIĆ** - Raspravu po navedenoj točki dnevnog reda provela su sljedeća radna tijela:

* Odbor za društvene djelatnosti i brigu za mladež
* Odbor za financije i proračun i
* Odbor za statutarno - pravna pitanja

te su donijeli zaključak o prihvaćanju navedene točke dnevnog reda.

Otvaram raspravu.

**VLADIMIR SKENDROVIĆ** - Podržat ću ovu točku, ali dajte si malo svoje vijećnike svedite u red, imate dvanaest ljudi trenutno unutra, ako napustimo mi iz oporbe sjednicu nećete imati kvorum. Mislim da to nije korektno da odlaze oni van, hajmo završiti ovu sjednicu u rekordnom vremenu, imamo stvarno sedam, osam točaka koje ovako rješavamo, nitko se ne uključuje. To smo dogovorili i na Međustranačkom vijeću da ćemo ih expresno odraditi, osim one točke koja je bila stvar rasprave. Mislim da bi trebali osigurati kvorum vi sami.

**MIRAN ŠOIĆ** - Naših vijećnika je tu trenutno trinaest, koalicijskih. Zahvaljujem se gosp. Skendroviću na ovoj primjedbi.

Da li ima još pitanja po ovoj točci?

S obzirom da se više nitko ne javlja za riječ zaključujem raspravu i dajem na glasovanje Prijedlog izmjena i dopuna Programa javnih potreba u predškolskom odgoju i obrazovanju Grada Samobora za 2018. godinu.

Nakon provedenog glasovanja Gradsko vijeće Grada Samobora većinom glasova (16 "za", 1 "protiv" i 1 "suzdržan") donijelo sljedeću

**IZMJENE I DOPUNE PROGRAMA**

javnih potreba u predškolskom odgoju i obrazovanju Grada Samobora za 2018. godinu u tekstu kao što je dan u materijalima za sjednicu.

 Tekst Izmjene i dopune Programa prilaže se ovom zapisniku i njegov je sastavni dio.

**AD7.)**

**MIRAN ŠOIĆ** - Prelazimo na sedmu točku dnevnog reda - Prijedlog izmjena i dopuna Programa javnih potreba u školstvu Grada Samobora za 2018. godinu.

Molim gosp. Juru Horvata, pročelnika da u kratkim crtama da uvodno obrazloženje.

 **JURO HORVAT** - Daje uvodno obrazloženje po točki dnevnog reda, a koje su vijećnici dobili u materijalima za sjednicu.

**MIRAN ŠOIĆ** - Raspravu po navedenoj točki dnevnog reda provela su sljedeća radna tijela:

* Odbor za društvene djelatnosti i brigu za mladež
* Odbor za financije i proračun i
* Odbor za statutarno - pravna pitanja

te su donijeli zaključak o prihvaćanju navedene točke dnevnog reda.

Otvaram raspravu.

Ima li pitanja? Ako nema, zaključujem raspravu i dajem na glasovanje Prijedlog izmjena i dopuna Programa javnih potreba u školstvu Grada Samobora za 2018. godinu.

Nakon provedenog glasovanja Gradsko vijeće Grada Samobora jednoglasno je (18 "za") donijelo sljedeći

**IZMJENE I DOPUNE PROGRAMA**

 javnih potreba u školstvu Grada Samobora za 2018. godinu u tekstu kao što je dan u materijalima za sjednicu.

 Tekst Izmjena i dopuna Programa prilaže se ovom zapisniku i njegov je sastavni dio.

**AD8.)**

**MIRAN ŠOIĆ** - Prelazimo na osmu točku dnevnog reda - Prijedlog izmjena i dopuna Programa javnih potreba u kulturi Grada Samobora za 2018. godinu.

Molim gosp. Juru Horvata, pročelnika da da kratko uvodno obrazloženje.

 **JURO HORVAT** - Daje uvodno obrazloženje po točki dnevnog reda, a koje su vijećnici dobili u materijalima za sjednicu.

**MIRAN ŠOIĆ** - Raspravu po navedenoj točki dnevnog reda provela su sljedeća radna tijela:

* Odbor za društvene djelatnosti i brigu za mladež
* Odbor za financije i proračun i
* Odbor za statutarno - pravna pitanja

te su donijeli zaključak o prihvaćanju navedene točke dnevnog reda.

Otvaram raspravu.

Ima li pitanja? Ako nema, zaključujem raspravu i dajem na glasovanje Prijedlog izmjena i dopuna Programa javnih potreba u kulturi Grada Samobora za 2018. godinu.

Nakon provedenog glasovanja Gradsko vijeće Grada Samobora većinom glasova (14 "za" i 4 "protiv") donijelo sljedeće

**IZMJENE I DOPUNE PROGRAMA**

 javnih potreba u kulturi Grada Samobora za 2018. godinu u tekstu kao što je dan u materijalima za sjednicu

Tekst Izmjena i dopuna Programa prilaže se ovom zaključku i njegov je sastavni dio.

**AD9.)**

**MIRAN ŠOIĆ** - Prelazimo na devetu točku dnevnog reda - Prijedlog izmjena i dopuna Programa javnih potreba u tehničkoj kulturi Grada Samobora za 2018. godinu.

Molim gosp. Juru Horvata, pročelnika da da kratko uvodno obrazloženje.

 **JURO HORVAT** - Daje kratko uvodno obrazloženje po točki dnevnog reda, a koje su vijećnici dobili u materijalima za sjednicu.

**MIRAN ŠOIĆ** - Raspravu po navedenoj točki dnevnog reda provela su sljedeća radna tijela:

* Odbor za društvene djelatnosti i brigu za mladež
* Odbor za financije i proračun i
* Odbor za statutarno - pravna pitanja

te su donijeli zaključak o prihvaćanju navedene točke dnevnog reda.

Otvaram raspravu.

Ima li pitanja? Ako nema, zaključujem raspravu i dajem na glasovanje Prijedlog izmjena i dopuna Programa javnih potreba u tehničkoj kulturi Grada Samobora za 2018. godinu.

Nakon provedenog glasovanja Gradsko vijeće Grada Samobora većinom glasova (14 "za", 3 "protiv" i 1 "suzdržan") donijelo je sljedeće

**IZMJENE I DOPUNE PROGRAMA**

 javnih potreba u tehničkoj kulturi Grada Samobora za 2018. godinu u tekstu kao što je dan u materijalima za sjednicu.

Tekst Izmjena i dopuna Programa prilaže se ovom zaključku i njegov je sastavni dio.

**AD10.)**

**MIRAN ŠOIĆ** - Prelazimo na desetu točku dnevnog reda - Prijedlog izmjena i dopuna Programa javnih potreba u socijalnoj skrbi i zdravstvu Grada Samobora za 2018. godinu.

Molim gosp. Juru Horvata, pročelnika da da kratko uvodno obrazloženje.

 **JURO HORVAT** - Daje uvodno obrazloženje po točki dnevnog reda, a koje su vijećnici dobili u materijalima za sjednicu.

**MIRAN ŠOIĆ** - Raspravu po navedenoj točki dnevnog reda provela su sljedeća radna tijela:

* Odbor za hrvatske branitelje iz Domovinskog rata
* Odbor za socijalnu skrb i zdravstvo
* Odbor za financije i proračun i
* Odbor za statutarno - pravna pitanja

te su donijeli zaključak o prihvaćanju navedene točke dnevnog reda.

Otvaram raspravu.

**MAJA GRAČANIN** - Htjela bih samo pohvaliti novi projekt, kojeg je pročelnik naveo, ispred Kluba vijećnika SDP-a, smatram da je ovo jedna jako dobra stvar da se i određene marginalizirane skupine zaposle i da im se na taj način pomogne.

**MIRAN ŠOIĆ** - Ima li još pitanja? Ako nema, zaključujem raspravu i dajem na glasovanje Prijedlog izmjena i dopuna Programa javnih potreba u socijalnoj skrbi i zdravstvu Grada Samobora za 2018. godinu.

Nakon provedenog glasovanja Gradsko vijeće Grada Samobora većinom glasova (14 "za", 3 "protiv" i 1 "suzdržan") donijelo je sljedeće

**IZMJENE I DOPUNE PROGRAMA**

 javnih potreba u socijalnoj skrbi i zdravstvu Grada Samobora za 2018. godinu u tekstu kao što je dan u materijalima za sjednicu.

Tekst Izmjena i dopuna Programa prilaže se ovom zapisniku i njegov je sastavni dio.

**AD11.)**

**MIRAN ŠOIĆ** - Prelazimo na jedanaestu točku dnevnog reda - Prijedlog izmjena i dopuna Programa mjera za razvoj malog gospodarstva, poljoprivrede i turizma Grada Samobora za 2018. godinu.

Molim gosp. Marinka Džepinu, pročelnika Upravnog odjela za gospodarstvo, razvoj i projekte Europske unije da u ime predlagatelja da uvodno obrazloženje.

 **MARINKO DŽEPINA** - Daje uvodno obrazloženje po točki dnevnog reda, a koje su vijećnici dobili u materijalima za sjednicu.

**MIRAN ŠOIĆ** - Raspravu po navedenoj točki dnevnog reda provela su sljedeća radna tijela:

* Odbor za gospodarstvo, poduzetništvo, obrtništvo i ulaganja
* Odbor za poljoprivredu i šumarstvo
* Odbor za turizam i ugostiteljstvo
* Odbor za financije i proračun i
* Odbor za statutarno - pravna pitanja

te su donijeli zaključak o prihvaćanju navedene točke dnevnog reda.

Otvaram raspravu.

**DAMIR SKOK** - Nije toliko pitanje više je prijedlog i neću biti dug, to smo dogovorili i na Međustranačkom vijeću. Ja sam član našeg Odbora za poljoprivredu i šumarstvo i uz dužno štovanje svim drugim djelatnostima na kojima počiva ovaj Grad, mislim da za jedan razvoj Grada Samobora ali i povijesno da je poljoprivreda, gospodarstvo i turizam najviše oblikovalo ovaj Grad, njegov imidž i zbog čega ga toliko ljudi vole. Drago mi je da je pročelnik gosp. Radovanić ovdje, pa apeliram da prilikom stvaranja idućeg proračuna milijun tristo devedeset tisuća kuna, koliko je određeno za ovo, bude znatno, znatno više, znam da nije lagano pronaći sredstva ali za jedan kontinuirani nastavak razvoja grada Samobora mislim da je to krucijalno. Evo, to je jedan apel.

**MIRAN ŠOIĆ** - S obzirom da se više nitko ne javlja za riječ zaključujem raspravu i dajem na glasovanje Prijedlog izmjena i dopuna Programa mjera za razvoj malog gospodarstva, poljoprivrede i turizma Grada Samobora za 2018. godinu.

Nakon provedenog glasovanja Gradsko vijeće Grada Samobora većinom glasova (14"za" i 6 "protiv") donijelo je sljedeće

**IZMJENE I DOPUNE PROGRAMA**

mjera za razvoj malog gospodarstva, poljoprivrede i turizma Grada Samobora za 2018. godinu u tekstu kao što je dan u materijalima za sjednicu.

 Tekst Izmjena i dopuna Programa prilaže se ovom zapisniku i njegov je sastavni dio.

**AD12.)**

**MIRAN ŠOIĆ** - Prelazimo na dvanaestu točku dnevnog reda - Prijedlog II. izmjena i dopuna Programa gospodarenja i upravljanja gradskom imovinom i usmjeravanja prostornog razvoja Grada Samobora za 2018. godinu.

Molim gosp. Marinka Džepinu, pročelnika Upravnog odjela za gospodarstvo, razvoj i projekte Europske unije da u ime predlagatelja da uvodno obrazloženje.

 **MARINKO DŽEPINA** - Daje uvodno obrazloženje po točki dnevnog reda, a koje su vijećnici dobili u materijalima za sjednicu.

**MIRAN ŠOIĆ** - Raspravu po navedenoj točki dnevnog reda provela su sljedeća radna tijela:

* Odbor za financije i proračun i
* Odbor za statutarno - pravna pitanja

te su donijeli zaključak o prihvaćanju navedene točke dnevnog reda.

Otvaram raspravu.

Ima li pitanja? Ako nema, zaključujem raspravu i dajem na glasovanje Prijedlog II. izmjena i dopuna Programa gospodarenja i upravljanja gradskom imovinom i usmjeravanja prostornog razvoja Grada Samobora za 2018. godinu.

Nakon provedenog glasovanja Gradsko vijeće Grada Samobora većinom glasova (15 "za", 5 "protiv" i 1 "suzdržan") donijelo sljedeće

**II. IZMJENE I DOPUNE PROGRAMA**

gospodarenja i upravljanja gradskom imovinom i usmjeravanja prostornog razvoja Grada Samobora za 2018. godinu u tekstu kao što je dan u materijalima za sjednicu.

 Tekst II. izmjena i dopuna Programa prilaže se ovom zapisniku i njegov je sastavni dio.

**AD13.)**

 **MIRAN ŠOIĆ** - Prelazimo na trinaestu točku dnevnog reda - Prijedlog izmjena i dopuna Odluke o kriterijima, mjerilima i načinu financiranja decentraliziranih funkcija osnovnog školstva Grada Samobora u 2018. godini.

Molim gosp. Juru Horvata, pročelnika Upravnog odjela za društvene djelatnosti da u ime predlagatelja da uvodno obrazloženje.

**¸ JURO HORVAT** - Daje uvodno obrazloženje po točki dnevnog reda, a koje su vijećnici dobili u materijalima za sjednicu.

**MIRAN ŠOIĆ** - Raspravu po navedenoj točki dnevnog reda provela su sljedeća radna tijela:

* Odbor za društvene djelatnosti i brigu za mladež
* Odbor za financije i proračun i
* Odbor za statutarno - pravna pitanja

te su donijeli zaključak o prihvaćanju navedene točke dnevnog reda.

Otvaram raspravu.

Ima li pitanja? Ako nema, zaključujem raspravu i dajem na glasovanje Prijedlog izmjena i dopuna Odluke o kriterijima, mjerilima i načinu financiranja decentraliziranih funkcija osnovnog školstva Grada Samobora u 2018. godini.

Nakon provedenog glasovanja Gradsko vijeće Grada Samobora jednoglasno je (21 "za") donijelo sljedeći

**IZMJENE I DOPUNE ODLUKE**

 o kriterijima, mjerilima i načinu financiranja decentraliziranih funkcija osnovnog školstva Grada Samobora u 2018. godini u tekstu kao što je dan u materijalima za sjednicu.

¸ Tekst Izmjene i dopune Odluke prilaže se ovom zapisniku i njegov je sastavni dio.

**AD14.)**

**MIRAN ŠOIĆ** - Prelazimo na četrnaestu točku dnevnog reda - Prijedlog zaključka o odobravanju sklapanja ugovora o kupoprodaji nekretnina na području k.o. Rakovica.

Molim gosp. Marinka Džepinu da da kratko uvodno obrazloženje.

**¸ MARINKO DŽEPINA** - Daje uvodno obrazloženje po točki dnevnog reda, a koje su vijećnici dobili u materijalima za sjednicu.

**MIRAN ŠOIĆ** - Otvaram raspravu.

**VLADIMIR SKENDROVIĆ** - Ova je točka dodatno uvrštena pa nismo o njoj na Međustranačkom vijeću raspravljali, pa ću vrlo kratko. Podržat ćemo ovu točku iz jednog jednog razloga da damo doprinos spašavanju proračuna, jer i ovih milijun i nešto će biti značajan doprinos da se onaj minus od dvanaest milijuna ipak pokuša nekako zakrpati, jer ako ne prodamo SAMU ode sve u ..., neću reći gdje.

**MIRAN ŠOIĆ** - Ja bih Vladu molio kada o novcima diskutiramo jer svaka točka mu se podiže taj manjak, nekako, ne znam kako računa.

Ako se više nitko ne javlja za riječ zaključujem raspravu i dajem na glasovanje Prijedlog zaključka o odobravanju sklapanja ugovora o kupoprodaji nekretnina na području k.o. Rakovica.

Nakon provedenog glasovanja Gradsko vijeće Grada Samobora jednoglasno je (21 "za") donijelo sljedeći

**ZAKLJUČAK**

1. Prihvaćaju se ponude pristigle na javni natječaj, za prodaju nekretnina u vlasništvu Grada Samobora, objavljen u Glasniku Samobora i Svete Nedelje od 07. rujna 2018. i na službenoj Internet stranici Grada Samobora, u ukupnoj vrijednosti od 1.458.722,00 kuna.
2. Odobrava se sklapanje ugovora o kupoprodaji nekretnina sukladno uvjetima iz javnog natječaja s ponuditeljima:
* Marijom Šprajcom iz Samobora, Matijaša Korvina 2, za kupnju kč.br. 471/3, pov. 493 m2, zk.ul. 1628, k.o. Rakovica, po cijeni od 280.500,00 kuna
* Slavkom Šutićem, iz Gradaca, Jadranska 129, za kupnju kč.br. 471/5, pov. 815 m2, zk.ul.1628, k.o. Rakovica, po cijeni od 546.000,00 kuna
* Mariom Vujicom, iz Strmca, Ulica Javora 3, za kupnju kč.br.471/9, pov. 574 m2, zk.ul.1628, k.o. Rakovica, po cijeni od 310.000,00 kuna
* trgovačkim društvom Nosivi građevinski elementi oplate d.o.o., Samobor, Matije Petra Katančića 30, za kupnju kč.br. 471/10, pov. 651 m2, zk.ul.1628, k.o. Rakovica, po cijeni od 322.222,00 kuna.

**AD15.)**

 **MIRAN ŠOIĆ** - Prelazimo na petnaestu točku dnevnog reda - Prijedlog odluke o prijenosu prava vlasništva nad komunalnim vodnim građevinama na području Grada Samobora.

Molim gosp. Zvonka Župančića, pročelnika Upravnog odjelu za komunalne djelatnosti da u ime predlagatelja da uvodno obrazloženje.

 **ZVONKO ŽUPANČIĆ** - Daje uvodno obrazloženje po točki dnevnog reda, a koje su vijećnici dobili u materijalima za sjednicu.

**MIRAN ŠOIĆ** - Raspravu po navedenoj točki dnevnog reda provela su sljedeća radna tijela:

* Odbor za komunalne djelatnosti
* Odbor za financije i proračun i
* Odbor za statutarno - pravna pitanja

te su donijeli zaključak o prihvaćanju navedene točke dnevnog reda.

Otvaram raspravu.

Ima li pitanja? Ako nema pitanja zaključujem raspravu i dajem na glasovanje Prijedlog odluke o prijenosu prava vlasništva nad komunalnim vodnim građevinama na području Grada Samobora.

Nakon provedenog glasovanja Gradsko vijeće Grada Samobora jednoglasno je (21 "za") donijelo sljedeću

**ODLUKU**

 o prijenosu prava vlasništva nad komunalnim vodnim građevinama na području Grada Samobora u tekstu kao što je dan u materijalima za sjednicu.

 Tekst Odluke prilaže se ovom zapisniku i njegov je sastavni dio.

**AD16.)**

**MIRAN ŠOIĆ** - Prelazimo na šesnaestu točku dnevnog reda - Prijedlog zaključka o davanju suglasnosti za provedbu ulaganja na području grada Samobora za projekt „Opremanje Dječjeg vrtića Grigor Vitez – Galgovo“.

Molim gosp. Marinka Džepinu, pročelnika Upravnog odjela za gospodarstvo, razvoj i projekte Europske unije da u ime predlagatelja da uvodno obrazloženje.

**MARINKO DŽEPINA** - Daje uvodno obrazloženje po točki dnevnog reda, a koje su vijećnici dobili u materijalima za sjednicu.

**MIRAN ŠOIĆ** - Raspravu po navedenoj točki dnevnog reda provela su sljedeća radna tijela:

* Odbor za društvene djelatnosti i brigu za mladež
* Odbor za financije i proračun i
* Odbor za statutarno - pravna pitanja

te su donijeli zaključak o prihvaćanju navedene točke dnevnog reda.

Otvaram raspravu.

Ima li pitanja? Ako nema, zaključujem raspravu i dajem na glasovanje Prijedlog zaključka o davanju suglasnosti za provedbu ulaganja na području grada Samobora za projekt „Opremanje Dječjeg vrtića Grigor Vitez – Galgovo“.

Nakon provedenog glasovanja Gradsko vijeće Grada Samobora jednoglasno je (21 "za") donijelo sljedeći

**ZAKLJUČAK**

Daje se suglasnost za provedbu ulaganja na području grada Samobora, za projekt "Opremanje Dječjeg vrtića Grigor Vitez - Galgovo", u tekstu kao što je dan u materijalima za sjednicu.

**AD17.)**

**MIRAN ŠOIĆ** - Prelazimo na sedamnaestu točku dnevnog reda - Prijedlog zaključka o razrješenju i izboru člana Odbora za društvene djelatnosti i brigu za mladež.

Molim gđu Valentinu Horvat, pročelnicu Upravnog odjela za opće, pravne i tehničke poslove da da uvodno obrazloženje.

 **VALENTINA HORVAT** - Daje kratko uvodno obrazloženje po točki dnevnog reda, a koje su vijećnici dobili u materijalima.

**MIRAN ŠOIĆ** - Raspravu po navedenoj točki dnevnog reda provela su sljedeća radna tijela:

* Odbor za izbor i imenovanja i
* Odbor za statutarno - pravna pitanja

te su donijeli zaključak o prihvaćanju navedene točke dnevnog reda.

Otvaram raspravu.

Ima li pitanja? Ako nema, zaključujem raspravu i dajem na glasovanje Prijedlog zaključka o razrješenju i izboru člana Odbora za društvene djelatnosti i brigu za mladež.

Nakon provedenog glasovanja Gradsko vijeće Grada Samobora jednoglasno je (21 "za") donijelo sljedeći

**ZAKLJUČAK**

1. Stanku Eskuliću iz Samobora, Palačnik 44, prestaje mandat kao članu Odbora za društvene djelatnosti i brigu za mladež zbog smrti.
2. Amir Kulenović iz Bregane, Lug Samoborski, Bistrec 22, izabire se za člana Odbora za društvene djelatnosti i brigu za mladež, do kraja mandata ovog saziva.

**AD18.)**

**MIRAN ŠOIĆ** - Prelazimo na osamnaestu točku dnevnog reda - Godišnje izvješće o radu Dječjeg vrtića Grigor Vitez za pedagošku godinu 2017./2018.

Molim gđu Sandru Ivanuš, ravnateljicu Dječjeg vrtića Grigor Vitez, da u ime predlagatelja da uvodno obrazloženje.

 **SANDRA IVANUŠ** - Daje uvodno obrazloženje po točki dnevnog reda, a koje su vijećnici dobili u materijalima za sjednicu.

**MIRAN ŠOIĆ** - Raspravu po navedenoj točki dnevnog reda provela su sljedeća radna tijela:

* Odbor za društvene djelatnosti i brigu za mladež
* Odbor za financije i proračun i
* Odbor za statutarno - pravna pitanja

te su donijeli zaključak o prihvaćanju navedene točke dnevnog reda.

Otvaram raspravu.

Ima li pitanja?

 **VLADIMIR SKENDROVIĆ** - Nemam pitanja, uvijek je završnica sjednice, ovaj puta, dobra, pa se želim samo u ime Kluba vijećnika HDZ-a zahvaliti, ne samo vama nego i kolegici ravnateljici drugog Dječjeg vrtića na radu u odgajanju naše djece i na svim tim aktivnostima. Sami ste napomenuli da je značajan dio i sinergije s roditeljima i da u tom dijelu ustrajaste i dalje, da koristite sve ono što možete i da tražite naravno da napravite pritisak i na nas, da budemo još izdašniji. Znamo da je trošak roditelja isto dio koji neki lakše, neki teže realiziraju, ja bih volio da većim izdvajanjima i vi budete u poziciji, jedna i druga, da možete još kvalitetnije planirati i u svim segmentima postizati još veće i bolje rezultate.

 **MIRAN ŠOIĆ** - Ima li još pitanja?

 **DAMIR SKOK** - Draga prijateljice Sandra, ti to tako lijepo vodite pa bih se ja rado vratio u vrtić, evo baš smo tu pričali da bi to bilo zgodno.

 **MAJA GRAČANIN** - U ime Kluba vijećnika SDP-a željela bih se zahvaliti i pohvaliti ravnateljicu i cijeli kolektiv na predanom radu u svemu ovome što ste nam iznijeli, ali i u svemu onome što je navedeno u Godišnjem izvješću za pedagošku godinu 2017./2018., bravo za slikovnicu. U ime Kluba želim reći da ćemo podržati ovakvo izvješće.

**MIRAN ŠOIĆ** - Ima li još pitanja? Ako nema, zaključujem raspravu i dajem na glasovanje Godišnje izvješće o radu Dječjeg vrtića Grigor Vitez za pedagošku godinu 2017./2018.

Nakon provedenog glasovanja Gradsko vijeće Grada Samobora jednoglasno je (22 "za") donijelo sljedeći

**ZAKLJUČAK**

**I.**

Prihvaća se Godišnje izvješće o radu Dječjeg vrtića Grigor Vitez, Perkovčeva 88/1, Samobor za pedagošku godinu 2017./2018., u tekstu kao što je dan u materijalima za sjednicu.

**II.**

Tekst Godišnjeg izvješća prilaže se ovom zaključku i njegov je sastavni dio.

**AD19.)**

**MIRAN ŠOIĆ** - Prelazimo na devetnaestu točku dnevnog reda - Godišnje izvješće o radu Dječjeg vrtića Izvor za pedagošku godinu 2017./2018.

Molim gđu Martinu Trošelj, ravnateljicu Dječjeg vrtića Izvor, da u ime predlagatelja da uvodno obrazloženje.

 **MARTINA TROŠELJ** - Daje uvodno obrazloženje po točki dnevnog reda, a koje su vijećnici dobili u materijalima za sjednicu.

**MIRAN ŠOIĆ** - Raspravu po navedenoj točki dnevnog reda provela su sljedeća radna tijela:

* Odbor za društvene djelatnosti i brigu za mladež
* Odbor za financije i proračun i
* Odbor za statutarno - pravna pitanja

te su donijeli zaključak o prihvaćanju navedene točke dnevnog reda.

Otvaram raspravu.

Ima li pitanja?

**IRENA FRANCEKOVIĆ** - Kažu da moram pohvaliti u ime kluba, ali mi nemamo klub, prema tome pohvalit ću jednu i drugu ravnateljicu na radost djece u dječjem vrtiću. Pohvalit ću ih iz usta njihovog novog korisnika, mog unuka, koji kaže da su tamo najbolje tete i najbolji sendviči.

 **MIRAN ŠOIĆ** - Da li ima još pitanja?

**MAJA GRAČANIN** - Kao i kod prethodne točke i kod ove, također, u ime Kluba vijećnika SDP-a pohvaljujem rad ravnateljice i cijelog kolektiva, nastavno na dogradnju Dječjeg vrtića u Bregani, dobili ste jedan prekrasan prostor koji vjerujemo da će kolektivu olakšati rad, a da će djeci biti ugodniji boravak, te ćemo podržati ovakvo izvješće.

**SANJA HORVAT IVEKOVIĆ** - Uputila bih riječi pohvale i prethodnoj ravnateljici i sada Martini ravnateljici Dječjeg vrtića Izvor. Mislim da mogu govoriti i u ime kolege Željka Staneca, što stvarno imamo razinu predškolskog odgoja u Samoboru na visokoj razini. Možda ovdje nikada se nije dotaknulo i privatne vrtiće i obrta za dadilje, mislim da dajemo kao Grad jako puno u predškolski odgoj. To mogu potvrditi i svi oni koji dolaze kao nove obitelji živjeti u Samobor i uvijek čujemo pozitivna iskustva. Možemo uistinu dosta toga sagledati, ovdje se sada spomenula nezdrava prehrana, ali uistinu jelovnici u našim dječjim vrtićima su na visokom nivou, poštuje se da je to stvarno energetski vrijedna hrana i da nije nezdrava, usporediti s nekim drugim sredinama, da ne bih ispalo da prozivam, ali mi uistinu nikada nismo kao osnivač definirali da to mora biti obrok za deset kuna, nego se uistinu daje našoj djeci kvalitetna prehrana i kvalitetne namirnice, kontrolira se i porijeklo, koriste se i lokalni OPG-ovi za nabavu namirnica, voća i povrća. Voljela bih naravno i osobno da toga bude više, uvijek čujem i s Odbora za poljoprivredu, da pokušamo koristiti što više toga što možemo naći u svojoj lokalnoj sredini, a to je na kraju krajeva ulaganje i vraćanje u proračun naš lokalni. Tako da stvarno pohvaljujem vodstvo naših vrtića, imamo lijepu suradnju, mislim da imamo puno investicija u predškolskom odgoju i mogu samo reći da trebamo nastaviti ulagati i razvijati naš predškolski odgoj, svi zajedno za dobrobit naše djece.

**MIRAN ŠOIĆ** - Ako želimo diskutirati treba uključiti mikrofon.

S obzirom da se više nitko ne javlja za riječ zaključujem raspravu i dajem na glasovanje Godišnje izvješće o radu Dječjeg vrtića Izvor za pedagošku godinu 2017./2018.

Nakon provedenog glasovanja Gradsko vijeće Grada Samobora jednoglasno je (22 "za") donijelo sljedeći

**ZAKLJUČAK**

**I.**

Prihvaća se Godišnje izvješće o radu Dječjeg vrtića Izvor, Gustava Krkleca 2, Samobor za pedagošku godinu 2017./2018., u tekstu kao što je dan u materijalima za sjednicu.

**II.**

Tekst Godišnjeg izvješća prilaže se ovom zaključku i njegov je sastavni dio.

**AD20.)**

 **MIRAN ŠOIĆ** - Prelazimo na dvadesetu točku dnevnog reda - Ostale informacije.

 Nekoliko kratkih informacija. Pozivi ste svi dobili za Svečanu sjednicu, u subotu, 20.10.o.g., u našem renoviranom i rekonstruiranom Kinu ili Hrvatskom domu u 11.00 sati. Nadam se da ćemo se svi pozivu odazvati, oni koji nisu danas tu i svi koji smo tu.

 U jedanaestom mjesecu planiramo 22.11. ponovno sjednicu, gdje bi trebalo biti prvo čitanje našeg proračuna i da idemo prema kraju godine.

 **DAMIR SKOK** - Htio bih samo reći, ne samo poziv za na Svečanu sjednicu Gradskog vijeća 20.10., nego i četvrtak u 14.00 sati komunalni obilazak grada. Prošle godine nas je bilo premalo u autobusu, mislim da je bitno i za družiti se međusobno, pa apeliram na kolege da se taj četvrtak vidimo, valjda budemo završili kod Dumića ili nekom drugom društvenom objektu pa se budemo nastavili družiti.

 **MIRAN ŠOIĆ** - Gosp. Skok, Vlado se javio da opovrgne ovo, pa kaže da je sendviče pripremio.

 **VLADIMIR SKENDROVIĆ** - Bilo je na Međustranačkom vijeću, nisu upoznati niti svi vijećnici, jedna inicijativa je bila, čekao sam da bude pod razno, za približavanje nas svih vijećnika bez obzira na stranku građanima, bez stranačkih obilježja, nije nažalost prihvaćeno sa svih strana. Apeliram da nam pomogne Grad sredstvima, a to su zaista neznatna sredstva, priprema sarme za naše građane koje bi bilo 17.11., gdje bi pokušali na neki način od tih istih građana, bez obzira na stranačku pripradnost, dobiti njihova razmišljanja, što bi oni željeli promijeniti, pa ako treba neka i žuč malo istresu van. To bi bio određeni humanitarni karakter, odredili bi kome bi sredstva koja bi bila dragovoljna usmjerili. Apeliram da Grad, iznađe mogućnost za tih desetak ili petnaest tisuća kuna koliko bi bio ukupan trošak svega, podupre tu akciju.

 **MIRAN ŠOIĆ** - Zahvaljujem se na inicijativi, ali bih molio da ide slijedom pismeno, pa redoslijedom rezervacija prostora i sve što treba biti.

 **Vijećnici pričaju iz klupe bez uključenog mikrofona pa se isto ne unosi u zapisnik.**

 **MIRAN ŠOIĆ** - Znači budemo kiseli kad jedemo kiselo zelje.

Da li se još netko javlja pod ovom točkom? Ako ne, zahvaljujem se što smo doveli ovo 13. sjednicu do kraja, relativno brzo, i tko ima vremena pozivam sve dolje na kavu u slastičarnu.

S obzirom da je Dnevni red današnje sjednice iscrpljen, predsjednik Gradskog vijeća Grada Samobora zaključuje 13. sjednicu Gradskog vijeća Grada Samobora.

Dovršeno u 17:00 sati.

**ZAPISNIČARKA PROČELNICA PREDSJEDNIK**

**Nada Gorišek Valentina Horvat, dipl.iur. Miran Šoić**